Route from Qanat Naseri to Kuy-e San`ati-ye Arak - Iran.Places-in-the-world.com\nYou are here: World > Asia > Iran > Extras > Route from Qanat Naseri to Kuy-e San`ati-ye Arak\nRoute from Qanat Naseri to Kuy-e San`ati-ye Arak\nRoute from Qanat Naseri to Kuy-e San`ati-ye Arak.\nThe following map shows the route from Qanat Naseri to Kuy-e San`ati-ye Arak.\n• Kuy-e San`ati-ye Arak\nCurrent route: Qanat Naseri -> Kuy-e San`ati-ye Arak\nShow reverse route: Kuy-e San`ati-ye Arak -> Qanat Naseri\nTime: Mon, 19 Aug 2019 - 1:44am\n<a href="http://iran.places-in-the-world.com/21994-8541126-route-from-qanat-naseri-to-kuy-e-sanati-ye-arak.html" title="Route from Qanat Naseri to Kuy-e San`ati-ye Arak">Route from Qanat Naseri to Kuy-e San`ati-ye Arak


James 2 | Laicianghlim (The Holy Bible)\n2Thangphathnak Bawipa kin Bawipa Zisuh Khrih sanghnak khiah minungte hmaisonhnak thin lung thawn vong mah ih. 2Ziangmanti fangin mi pakhat khiah sui kutruk le thuam pha ngai thawn ning pumkhawm hmunah hleng selai cen mi farah pakhat khai thuamhnawm niu thawn hleng ve selai, 3Ningte in thuampha ngai siltupa khiah zizu deuh in, “Heta ah to tu.” ti in^i in, mi farah pa hnepah tu, “Khiata ah ding tu.” cia ihlahle, “I ke ham ah to tu.” ti in ti i silai, 4Ningmah tlangtlang lakah ah danghanhnak bawn ai a siava ruathnak thawn thukhan tu ning cang lo i sim? 5I ngai tuu-ih, ithnak ulenaute! Pathian in amah a ittute hnenah khamhnak a ukhnak co tu tuhin le sanghnak lamah lian tuhin laivum ai mi farahte ril i lo im? 6Ikhalselai ningte in mi farah pa khiah nautat i si. Ning nemhtu khiah miliante i lo im? Zung ning kai tute khiah miliante i lo im? 7Khia hming mawi thawn ai ning kohnak a thangphatkul hming khiah awrsia camtute khiah amahte i lo im? 8Lai Cianghlim songai um bang in, “Na ompui khiah nangmah bang in it tu.” tihnak upadi. dan a cungnung ber khiah hlun. leisikhaw pha i. 9Ikhalselhi ningte in hmaisonhnak nai leisikhaw. ning sual i, Upadi . Darrin, “Mi sual i si.” ti in thu ning khan zo i. 10Ziangmanti fangin upadi dan khiah a veksenin hluntu pa in pakhat niu khelh lekhaw amah khiah upadi dan a veksen lakah sual. i. 11Ziangmanti fangin, “Nulepa sualhnak bawh mah.” ti ai rel tupa in, “Mi rek mah.” ti in rel i. Ningte in nulepa sualhnak bawn napui lo in mi rek leisikhaw.upadi dan khelhtu ning cang zo i. l2Ciamanin luathnak upadi dan ai thukhanhnak tuar tuh te bangin pong in per tuu-ih. 13Ziangmanti fangin mi ninghio le mi ngaihhar thai lo pa khiah a thukhan sah fangin ninghiohnak le ngaihharhnak ngah tuh lo i. Ikhalselai ninghiohnak in thukhanhnak khiah neh i.\n14I ulenaute, mi pakhat in, “Sanghnak nai ing.” ti in rel in perhnak nai hlah lekhaw zai hnempui i? Ciabang sanghnak in amah khiah o ben tuh im? 15A unau i tu seh a farnu i tu seh, silhfen nai lo in le nisiar ei tuh rong nai hlah selai 16Ningte pakhat in amahte hnenah a samhnak pe lo in,\n“Thintlong in feh tu. Khua lo na lum tu deh. Rong lo na kham tu seh.” ti in ti i silai amahte ca ah zai hnempui i? 17Ciamanin sanghnak khai naperhnak nai hlah lekhaw amah lek i man in zaikhai hnempui lo i. 18ikhalselai mi hrekkhat in, “Nang in sanghnak nai i si. Kai in perhnak nai ing.” ti tuh i. Na perhnak tel lo in na sanghnak i hmuh tu. Kai in i perhnak thawn i sanghnak na hmuh ngang. 19Pathian pakhat lek um i ti khiah sang i si. Pha i. Khuavangte rinin sang ve ai a lau in hlawng ve i. 20Mivoi pa, naperhnak um lo sanghnak khiah zaikhai hnempui lo i ti khiah ling lo i sim? 21Kin paa Abraham khiah awlta cabuai vumah a fapa Aizek hlu manin a naperhnak in amah khiah dikcang ruai i lo im? 22Abraham sanghnak le a naperhnak khiah hmunkhat in per kawm ai sanghnak khiah naperhnak in khim ruai i ti khiah hmu i si:\n23Ciafangin Abraham in Pathian khiah sang manin. amah khiah midikcang ti in ko i, tihnak Lai Cianghlim: khiah khim i. Ciafangin amah khiah Pathian ruai ti in ko i. Ciamaniii mi pakhat khiah a naperhnak in dikcang ruai ai a sanghnak lek in dikcang ruai lo khiah hmu i si. 23Ciabangin phatemah Rahab khai thuthantute khiah a’ innah tlung ruai ai lam dangin amahte khiah.hlar manin a naperhnak in dikcang ruai i lo im? 26Ziangmanti fhngin rauhla nai lo taksa pumpui khiah a thi i bangin naper nai lo sang hnak khai a thi i ve i.


MIRANG DO KHANLUNG PHUN A ṬUL MAW? – Ethuthang\nMIRANG DO KHANLUNG PHUN A ṬUL MAW?\nFebruary 4, 2018 Iris Hnem Chin, Thlirnak\nHi thusuhnak kan san hlan ah Kawlram ah kawlpawl ih Chin pawl in hmuhdan malte vun tarlang ka duh.\n1). Chin miphun hi mirang (American) missionary pawl ih Khrifa canter mi kan si ticu zapi theih asi. Cun Van Cung Lian ih thuanthu ngan mi tete ah kan missionary pawl le Chinram rak la tu British ralkap pawl then theih loih an hnawihnih awk caan tampi a um. Chin mi pawl rori hman in hmunkhat awin kan rak hmu hai. Cutikah an biaknak asimi Khrihfa sinak kan run lak bet tikah cun kawlpawl cun in mitkem nasa. Traitor or thitsaphuah biaknak or hmairang biaknak tin in kawhsak. Curuangah si U Nu prime minister asi lai ah Buddhism is national religion or Buddha biaknak cu kawlram miphun ih biaknak asi ti’n acozah rori in a rak nemhnget. Cutikah duh phorhnak Khrihfa pawl in kan rak nei ciamco nan hi thuhi tuni tiangah thleng asi hrih lo. A tawizawngin kan sim asile Kawlpawl mit ah biaknak lam zawngin traitor or titsaphuah kan si. Mai ram laksaktu’i biaknak neitu ti’n in hmu.\n2). Kawlpawl, a tam sawn in, an pupa asimi an siang pahrang pawl ih ukmi ah inruat ringring. A hleice in tuilai santhar mino pawl in cu tin an ruat. Asinan Chin pawl cu mahte Lal thawn rak uk aw kan si ticu kan thei theh ko. Mirang in kawlram a rak neh tikah Chinram cu a dangtei do le neh a tul lai. Salai Van Cung Lian, kan mino historian, ih ngan mi ah el awk thaloin source tha zetzet thawn a ngan. Rak siar ve aw. Mirang kut ihsin independence kan hmuh hnuih Union of Burma ih tel fang kan si ti hi kawl thinlung le tluakah a um duh lo.\n3). Kawlpawl hin mirang rak do tu an mai kawl pawl cu national hero ah an ret ih tlawngca khal ah an telh. Cozah in sunlawih upatnak khal a tuah ringring. Asinan kan nih kan Chin pupa mirang rak do tu pawl cu ziangah insiarsak duh lo. Sunlawih upatnak pek cu sim hlah thuanthu hman ah inretsak duh lo. An mino pawl tla cun mi aa zet ah inruat hai bet lai.\nCuruangah hi Sim unau pawl ih khanlung phun mi in thu pathum a sim:\n1). KAWLRAM CHRISTIANITY CU TITSA PHUAH OR TRAITOR BIAKNAK ASI LO.\n2). CHINRAM HI KAWL UK MI KAN RAK SI DAH LO. PINLUNG HI KAWLRAM KAN SI THOKNAK ASI.\n3). CHINMI HIN HERO TAMPI KAN NEI VE.\nCuruangah hi khanlung vek tampi CHINRAM SAK TLANG ah um lam sehla tin sa duh ka that. Culawng hman siloin kawlram huap in kan hero pawl co hlan an si theinak dingah naingnganzi tama pawl in in nawr piin kan tlawngca history rori ah telh thei sehla ti’n sa duh ka that. Cun kawlca cauk tampi suah vivo thei sehla.\nKan pupa pawl in “mi lian zar to, sa kap zar to” an rak ti. Chin miphun in Sim thuanthu zar kan to tin ka ruat. Sim pawl uar aw deuh an um khal le an lungawi kan lungawi tin ruahsak awk thiam sehla kan dam bik ding. Ka lungawi.\nLaknak ::: Mang Hup Luai timeline\nZuk ::: Tluang Sum Tupa\n← MALAYSIA POLICE PAWL HMAKPHEK TI THAWN KAP TU KAIH TUAR\nTAKSA PHUNDANG NEI MI DANGLAM PAWL (+video) →\nFalam Pawlpi Mino, Yangon in Kachin raaltlaan bawm tum\nMay 9, 2018 Iris Hnem Comments Off on Falam Pawlpi Mino, Yangon in Kachin raaltlaan bawm tum\nTing 38 cem ih tuahmi lihawng cangdawl cu thla 1 hnu ah a Kak cih\nMay 20, 2018 Iris Hnem Comments Off on Ting 38 cem ih tuahmi lihawng cangdawl cu thla 1 hnu ah a Kak cih\nNAUHAK PATHIAN THU ZIRHNAK NEI RERO LAI\nMarch 28, 2018 Author Comments Off on NAUHAK PATHIAN THU ZIRHNAK NEI RERO LAI


Internet An Phitnak Khua Mipi Pawl Cu Khualeng Ah Suak In Internet An Hawl Ṭheu, Thingkung Parah A Cak Cuang – Meifar\nRalkap in Myanmar ramsung, khua ṭhenkhat cu internet le phone line pawl an phitsak thluh. Ramsung ih thuthang cu leitlun mipi in rak hmu ve lo hai seh an ti ruangah a si, cun mipi ralkap pawl khal pehtlaih aw thei hlah seh an ti ruangah internet line pawl an phit thluh.\nCumi phen ah nunrawng zetin an cangvai ih mi an that, nunau pawl an pawngsual ṭheu. Sagaing, Kawlin khuasung khal ralkap pawlin internet le phone line pawl an phitsak thluh ruangah khuasung mipi pawl cu internet le phone line hawl in khualeng ah an va suak ṭheu.\nTualsung mi pakhat in “Khua sung ah line zianghman aum lo, phone kan biak duh asilen khualeng ah kan va feh ṭheu. Internet khal khualeng hmun ṭhenkhat lawngah a ngah. Thingkung parah a ṭha cuang, thingkung parih internet hmang cu H+ ihsin 4G hmang vek a si. A caan ahcun khuitawk hmun khalah line aum lo” tin media hnenah a sim thei.\nInternet le phone line an phitnak phen ah ralkap pawl hi nunrawng zetin an cangvai pang ding ti an phang zet. “A hlan khalah VPN lawng kan rak hmang ih a fuh thiṭha thei lo. Tu’ahcun line zaten an phit thluh ih a sia deuhdeuh, khuathim lakah ralkap pawl hi nunrawng zetin an cangvai pang ti kan phang” tin a sim tel.\nRalkap in September 26 zinglam nazi 6:00 ihsin Sagaing, Pinlebu ramsung, Kawlin ramsung le Wontho ramsung ih internet le phone line pawl an phit thok ih tutiang an phit lai.


Nunau nauhak pahnih tidai khawlnak tanky ah an tla that - IHBURLEN\nMani (September 13) ahkhan Mizoram, Lawngtlai District ih Thalthang khua nunau nauhak pahnih kum 13 le kum 6 mi cu an khua ih tidai pamkhawlnak Tanky (water reservior) ah an tla that, tiah Mizo Special Report in a tarlang.\nNauhak siattongtu hi (1) kum 13 mi Rohluzuali, Pu B. Lalropuia ih fanu le (2) kum 6 mi Ngurthatinchuaii, Pu Sailianthanga ih fanu an si. An ruak hi mani simlam nazi 2:30 ah hmuh an si. Zan mensuahpi loin an phum cih, tiah theih a si.\nThalthang Young Lai Association (YLA) Secretary hnen ihsin thu don dan vek asile an cangsualnak Tanky (reservoir) hi tuah thar pekte a si ih a tum zet. A tlun khuh khal tha zetih tuah a si ih Tanky sin khal pi (feet) 3 tluk hlum ih tuah a si. An Tanky tuahmi hi RCC ih tuah a si ih a sin cu Steel an hmang. A kalhnak khal tuah a si ih a si nan, himi an cangsual tumah a sin kalh a rak si lo ngelcel.\nCangsualtu nunau nauhak (2) hi unau si loin sungkhat naiawte an si, tiah theih a si.\nNUG in D-Day an phuang ta belbel ih anmah cu hloh tithum in an hlo reprep: Zaw Min Tun


Dungsiip - Chinland Today Media\nNovember 21, 2008 1:32 am·0 comments\nSiar: 2 Samuel 12:1-13\nZiangah so ka thukham na thlun lo, hi bangtuk thil ttha lo hi na tuah?\n– 2 Samuel 12:9\n– Thufim 19:1-15\nAutomatic kholhnak in ka mawttaw ka kholhter lai ah a sungah ka to nain a hmailam kehlam ke tire um daan a dik lo ti ka thei lo. A kholh thok rero nain ka mawttaw cu a thawn thei lo, a taang ringring men.\nKa ttang na’n hmailam ah ka feh thei lo, dunglam khal ah ka siip thei fawn lo. Mawttaw kholhnak cun, ka mawttaw ka kholh ngah lo. Mawttaw dang pawl cu an tlar aw thlang. Keimah in hngak. Cuih hmun ih hnattuantu pahnih in, in bawm ih ka lung a awi ngaingai.\nKan Khristian nun tla a caancaan ah dung kan siip ttheu. Siangpahrang David ih thuah fiangte’n kan hmu. Bathsheba thawn an sual hnu ah a pasal cu raal an hraannakbik hmun ih hmainortu ah thi dingin a thlah (2 San. 11:3-4, 15-17). Pathian in a hrilmi siangpahrang siter a duh daan ihsin a peeng ah a feh.\nDavid cu lamzin dik in feh dingah bawmtu a ttul. Pathian in David hnenah Nathan a thlah (2 Sam. 12:1). Midang nupi a laaksak thu a va sim. David cu Pathian hnenah kir saal thei dingin Nathan in raltthazet in a bawm nain a sual man cu a tuar thotho ko.\nMi pakhatkhat lamzin dik ih feh saal dingin bom ttul mi na thei maw?\nZumtu dang thawn pehtlaihnak tuah aw,\nKan cah lo tikah raalrinnak in pek,\nKan sual tikah raalrinnak in pek,\nBawipai’ duhnak kan hawl tikah in bawm.\nDuhdawtnak dik cun, ttong a ngam.


Actor Nick Cordero Cu Covid - 19 Natnak Ruangah A Nunnak A Cem - Free Chinland\nActor Nick Cordero Cu Covid – 19 Natnak Ruangah A Nunnak A Cem\nJuly 6, 2020 freechinland HARHDAMNAK, NEWS, Thu Thar, World News 0\nCanada actor Nick Cordero cu Covid – 19 natnak ruangah a nunnak a cem thu an nu Amanda Kloots in Instruments ihsin mipi theihternak a nei.\nActor Nick Cordero cu leitlun a suahsan caan ah kum 41 a si. Tuizing July 6 ah a nunnak a cem. A nunnak a cem tikcu caan ah a innsang pawl cu Actor Nick Cordero kiangih an um khawm thu CNN in a tarlang.\nActor Nick Cordero ih nupi cu Amanda Kloots a siih Broadway dancer hlun pakhat a si. Actor Nick Cordero le Amanda Kloots cu 2017 ah an rak nei aw. Actor Nick Cordero cu kan dung March thla khalah Los Engel ah Cedars Sinai Medical Center a rak kai. Covid – 19 natnak hleiah natnak phunkim rak tuartu a siih, kan dung April thla khalah dam lonak ruangah a ke tla rak tansak a si.\nJuly thla thok pekte ah Actor Nick cu a thisen a tlaniam. A harhdamnak a tha lo sinsin ih a cuap tiang a siat. Netabik ah amai nunnak tiang a cem. Actor Nick Cordero cun a duhdawt zetmi Amanda Kloots le a fapa Elvis tansan in leitlun a suahsan.\nCM le Minister Pawl Kan Tul Lo Tiih Catartu Cu Palik In An Hawl\nMask Bun Loih Karaoke Dawr Fehtu Lee Hyori le Yoona Cu Nasazet In An Soisel


Epimedium Macun Price in Pakistan 03055997199 Turkish No. #1...\nEpimedium Macun Price in Pakistan 03055997199 Turkish No. #1 Herbal Pa...\nEpimedium Macun Price in Pakistan 03055997199 Turkish No. #1 Herbal Paste (Horny Goat Weed Honey)\nMar 18th, 2022 at 16:33 Services Lahore 33 views\ntags epimedium macun gr epimedium macun ebay epimedium macun english epimedium macun for sale epimedium macun honey epimedium macun in karachi epimedium macun in lahore epimedium macun in pakistan epimedium macun ingredients epimedium macun legal epimedium macun online epimedium macun original epimedium macun plus epimedium macun price


Tlangpar Ralkap Thihnak; Remdaihnak An Kham - Chinland Today Media\nTlangpar Ralkap Thihnak; Remdaihnak An Kham\nNovember 21, 2014 2:18 pm·0 comments\nChin ralkap 2 tel in, tlangparmi ralkap 23 nunnak an liam tik ah, Kawl ralkap pawlin remdaih thuruahnak fehpi laimi a dawnkham, tiin tlangparmi hriamhrei kai pawlkomh in a ti.\nNovember 19 sun ah Kawl ralkap in pukpi in Laiza kiang Kachin Independence Army ralkap zirnak inn an kah hi, ‘timtuah ciamciam mi’ a si tiah United Nationalities Federal Council cun November 20 ah catluan a suah. Kawl ralkap in remdaihnak an duh taktak lo hmang tiah UNFC cun a zum.\n“Himi hin zumhnak tuahnak, napi in a dawn” tiah UNFC in catluan in a sim. Kawl ralkap in timtuah ciamciam hnu in KIA zirnak inn hi an kah ih, remdaihnak an duh taktak lo a si ding tiah a ti.\nKIA captian Mong Gwang cun, “Kan thin an hengter. A san cu, buainak na deuh a ra ding tinak a si” ti, The New York Times cun a ngan.\nShan MP Saw Than Myint cun, November 19 ih Kawl ralkap tuahmi kahnak hi kahdaihnak tuah duh haiseh tiah Kachin an namhrimnak a si ding tiah a zum. KIA in Kawl ralkap an zum hai lo ruang ah, kahdaihnak an tuah thei lo.\n“Himi hi cohlang awk tha a si lo ih, remdaih tuahnak ihzuam rero laimi tlamtlingter lotu a si thei” tiah Shan MP cun a ti.\nKIA: Kawl Ralkap In Thuphan An Sim\nUNFC le KIA in Kawl ralkap thilti hi timtuah ciamciam hnu in an tuahmi a si an ti lai ah, Kawl ralkap in tmtuah cia in tuahmi a si lo a ti ve. Kawl ralkap simmi hi thuphan a si tiah KIA thusimtu La Nan sun a sim.\nNovember 19 ah Col. Than Aung, Minister of Border Security, Kachin State in Myitkyina ah a sim ih, Kawl ralkap in pukpi kha ‘ralrin peknak’ hrangah an kahmi a si, a ti.\n“Nunnak a liamnak par ah a poi kan ti ih, remdaihnak fehpi rero laimi a kuhkah lo ding kan ruahsan” tiah ngaihthiam dilnak thu pakhat hman telh loin a sim.\nMansi kiang ah KIA in cozah ralkap an kah ruang ah, ‘ralrin peknak’ in an kahmi a si tiah Col. Than Aung cun puhmawhnak thu a sim lehlam.\nHla Maung Shwe, Myanmar Peace Center director, remdaihnak fehpi rero laimi hrangah, timtuahnak tuanvo latu cun, “Tatmadaw in an lehnak men a si. Ti sualmi a si” tiah Kawl ralkap tta in a sim.\nLa Nan cun Mansi kiang ah ralkap in lamzin an tuah thu kan theih lo ih cutawk ah KIA khalin an kap hai fawn lo tiah a ti. “Thuphan a sim” tiah La Nan cun a ti.\nKhun Oo Reh, UNFC General Secretary cun, ‘timtuah ciamciam hnu in’ an tuahmi a si, 2015 hrilawknak a um hlan ah, daanhram remh a si lo ding an ti hnu le ASEAN tonawknaknak an theh hnu ah, ziangah acozah cun hi bangtuk mi cimpam in kahawknak hi a tuah si pei tiah a ti.\n“Timtuah ciamciam hnu in an tuahmi a si ti kan zum ih, atu laifang caan ah, hiti an tuahmi hi kan khawruah a har rori ko. Zumnak lam kan tuah lai ah, hivek thil an canter hi, a mak ko” tiah UNFC General Secretary nih a sim.\nAcozah Pukpi Ih Kah That Ngahmi Lakah KIA Ralkap An Tel Lo\nPayin Suikhur Hnatuantu 50, KIA In Kai


Malaysia tipi sungah mi 75 kaih an si - Chinland Today Media\nMalaysia tipi sungah mi 75 kaih an si\nMay 2, 2010 1:28 pm·0 comments\nApril 24, 2010 zinglam ah Malaysia khawpi pakhat Penang ram sung tipi ah Malaysia palik pawl cun long pakhat an kai ngah ih, cutawk ahcun Sri Lanka ram mi mi(75) an rak um.\nPalik pawl cun thuhla an zingzawi tikah cuih Sri Lanka ram mi pawl cu an ram ihsin anmai’ ruahnak rori in Australia ram ih luh an tum thu an sim ih, politics le biaknak lam khal si loin, ram sungih harsat tuk ruangah an ram suah san in, ram dang ih thei an tum thu an sim. Malaysia palik pawl cun immigration camp ah an kuat cih ti a si. – The Sun\nIsrael cun Apple company tuahmi thilri an kai:\nIsrael acozah cun kan dung April 25, 2010 ni ah an ram sung airport ah Apple company tuahmi iPad pawl an kaih ruangah, tui’ hnu lam ahcun kaih vivo a si ding tiah daan an tuah riai.\nApple company hi US ram suak a si ih, an thilri pawl cun Israel acozah in ‘Wireless signal’ a bikhiah hnakin a let (40) rori in a cak ih, cubangtuk thilri cu Israel cun a ram sungih hman a siang thei lo ding tiah communication ministry thuphuangtu Yechiel Shavi cun media ah a rel.\nApple pawlih tuahmi iPad pawl cu Europe pawlin iPad an tuahmi hnakin a tha sawn ih, mi tampi in an duh na’n May thla tiang ram dang mi hnenah zuar a si lo ding tiah company thuneitu pawl cun an sim. Israel khalin iPad a kaih sakmi pawl cu a neitu pawl an umnak ram an thlen vete’n an hnenah a kuat saal thluh ding a ti. – yahoo news (AP)\nChristian Mi Tamtak Good Friday Ni Ah Holy City Ah Feh


Chin New Year 2014, Melbourne A Hlunghlai - Chinland Today Media\nNovember 15, 2014 11:47 pm·1 comment\nAustralia ih a vei (4)nak Chin Kumthar cu Chin Community Victoria pawl ih hohanakin mizan November 15, 2014ah hlunghlai zet in Chin mi 250 lenglo suak khawm in Ringwood Community Hall ah an hmang.\nSun ah lehpannak a phunphun thawn caan hman asiih zan riah eikhswmnak khal an nei cih. Hnam laam phun 7 pawl laamnak, Melbourne Falam phunsang tlawng thehsuak cawimawinak, VSL canganzuam lawmman peknak le awnmawi pawl thawn caan hman a si.\nPhunsang zirsuak sunlawihnak capi cu mi pali; Pa Van Biak Thang Laisak, Master of IT, Pa Tin Kip Lilian, Bachelor of Accounting, Nu Nai Zinghang Lilian, Bachelor of International Development, Mai Sui Sin Mawi, Bachelor of Accounting pawl hnenah hlan an si. Hi mi pawl hleiah Nu No Than Thluai, Deakin Community Award, tlawmngai le zohtontlal lawmman a ngahtu sunlawihnak capi le Victoria State level ah football ih lek bantu Salai Jerry San Luai Thang khal Chin Community Victoria in sunlawihnak le cawimawinak a pe.\nHi ni densan in Victorian School of Language (VSL) tlawngta nauhak 11 pawl cun, ‘Melbourne Chin Mi Ka Hmuh Daan’ timi thupi hmangin cahram ngan zuamawknak an nei. Mai Rebecca Van Sui Nuam in pakhatnak, Mai Van Hniang Mawi, pahnihnak le Jerry San Luai Thang in pthumnak pawl an ngah.\nMelbourne ih hlasak thiam le zaitha hlirkhawm mi le Falam mino awnmawi tumthiam pawl khalin mipi pawl theihtawp in an awi.\n‘A hmaisabik kan rak hman lai thawn tahthim cun kan thansoh dan le kan hmasawn dan hi a mak rori, mipi khal kan pungih mi fimthiam le hohathiam khal kan tam vivo hmailam caan ahcun hihnak ropi sin tuah thei bet vivo khal kan zuam ding’ tiin Nu No Than Thluai cun a ti.\n2015 Chin Kumthar cu Adelaide khawpi ah hman a si dingih kan zaten hlunghlai zet ih kan hman khawm thei ding khal ka ruahsan a si.#\non November 16, 2014 at 1:15 am\nA siar nuam nasa, Chin Kumthar ti niakno men ding si ko. Pathian in kan Chin Kumthar hmang thei vivo ding in lam in hruai hram seh.


Thinsau Pathian (sim tu Rev. Fr. Peter Zin), July 24, 2021 | Radio Veritas Asia\nThinsau Pathian (sim tu Rev. Fr. Peter Zin), July 24, 2021\nThuthangtha sim tu Rev. Fr. Peter Lal Zin Thang\nSiarding: Ex 24: 3-8/ Ps 50: 1b-2. 5-6. 14-15(14)/ Mt 13: 24-30\n“Hrampi cu kan va bawt pei maw?’ ‘Bawt hlah uh, ziangahtile hrampi nan bawt zawng ah rawl kung tla nan bawtcih pang ding. Rawl laak a cut hlan lo rawl kung le hrampi cu ṭhang tlang ko hai seh.”\nRVA Falam Service in Thuthangṭha a ngai tu duhdawtmi zumtu nu le pa, u le nau pawl, nan dam cio maw? Nan umnak cio ah kan Bawipa in lo um pi cio hai hram seh. Tuni thlarau thazang kan laknak ding hrangah tuni ih kan siar dingmi Gospel hmangin kan Pathian cu a thin a sau zet mi Pathian a si nak thu kan ruat tlang ding in ka lo sawm duh. Kan siar ding mi cu Vancung Uknak thawn pehparin Bawi Jesuh in thlaici ṭha le hrampi ci thawn tahṭhimnak a peknak thu a si. Sile a tu ah Gospel siarnak kan nei ta hrih pei.\nJesuh in tahṭhimnak dang pakhat a sim lala ih, “Vancung Uknak cu hibangtuk hi a si. Mi pakhat in a lo sungah thlaici ṭha a vorh. Zankhat ah mi hmuahhmuah an ihthat sungah a ralpa a ra ih rawl ci lak ahcun hrampi ci a vorhta ih a tlanhlo. Thlai kho cu an hung ṭhangih an vui tikah hrampi khal cu an lang ve. Cule a hnenum pawl a hnenah an ra ih, ‘Bawipa, na lo sungih na vorhmi cu thlaici ṭha an si lo maw? Khuiinso hrampi hi an rat?’ tiah an sut. Anih in, ‘Himi a tuahtu cu kan ralpa a si,’ tiah a sawn. Annih cun, ‘Hrampi cu kan va bawt pei maw?’ tiah an sutsal. Cutikah anih in, ‘Bawt hlah uh, ziangahtile hrampi nan bawt zawng ah rawl kung tla nan bawtcih pang ding. Rawl laak a cut hlan lo rawl kung le hrampi cu ṭhang tlang ko hai seh. Cule rawl latu pawl kha hmaisabik ah hrampi bawt uhla nan tom hnuah ur uh; cuih hnuah rawl cu khawm uhla ka cuam sungah thun uh,’ ka ti hai ding,” tiah a sim. (Bawipa ih Thuthangṭha a si.)\nHi kan siarmi Gospel thawn pehparin a hmai sabik ih sim ka duh mi cu Pathian ih a vorh mi cu thlaici ṭha lawng hi a si. Pathian ih a tuah mi cu thil ṭha lawng hi a si. Mihrek in an bei dong caan ah maw asilole an thinheng caan tivek ah si maw: Pathian in ziangruangah hi tivek thil ṭha lo a tuah si pei, Pathain a ṭha le cu ziangruangah hi ti vekin leitlun ah harsatnak a thleng ter a um ter tiah an phun zai ṭheu tivek khal kan thei dah cio ko ding. Hampi bangtuk asi mi thil ṭha lo le mi ṭha lo tivek hi Satan hnen in a ra mi a si ti cu Bible sung ah kan hmu thei mi a si. Tuni kan siarmi Gospel a tanglam kan siar bet vivo asile himi tahṭhimnak Bawipa amah in a hrilhfiahnak kan hmu thei. “Thlaici ṭha a vorhtu cu Milai Fapa a si. Lo cu leilungpi hi asi; thlaici ṭha cu vancung Uknak a cotu minung pawl an si ih hrampi cu Miṭha lo pa ih milai pawl an si. Hrampi ci a vorhtu kan ral cu Satan a si,” a ti. Thihnak siseh, harnak siseh, cun ṭhat lo nak hmuahhmuah hi kan ral Satan hnen in a ra mi a si ti kha a hmai sa ah sim ka duh mi a si.\nCun thlai kho cu an hung ṭhangih an vui tikah hrampi khal cu an lang ve a ti. Cutikah hnen um pawl in, ‘Hrampi cu kan va bawt pei maw?’ tiah an sut. An Bawipa in “Bawt hlah uh, ziangahtile hrampi nan bawt zawng ah rawl kung tla nan bawtcih pang ding. Rawl laak a cut hlan lo rawl kung le hrampi cu ṭhang tlang ko hai seh,” tiah a let hai. Lo cu leilungpi a si a ti vekin hi leilungpi par ah miṭha lo pawl khal cu mi ṭha pawl lak ah ṭhang lian ve ding hi Bawipa in a siang ti kan hmu thei a si. Cun kan hmu thei hrih mi cu Pathian ih thinsaunak a si. “Hrampi nan bawt zawng ah rawl kung tla nan bawtcih pang ding,” a timi te ka vun ruat tikah ka hmuh daan te ka lo hlawm hai ve ding. Ziangtin kahmu tisile sualnak kan tuah tikah misual ah kan cangih cumi sualnak kan tuah ngah tin in hrampi bawt vekin bawt cingcing kan siseh la zo so kan tang naw pei. Asinan Pathian cu a thin a sau ih caan in pek: sualsir i a hnen ah kir sal ding in duh. Kan nih cun kan mah kan sual caan ah cu ngaidam kan duh zet ih midang abikin kan hua mi pawl an sual tikah thi zangzang sehla ti hi kan duh ṭheu. Pathian cu misual pawl thi zangzang ter a duh tu a silo ih sualsir caan ngah ding in caan saupi a pek duh ṭheu. Misual pawl an thi tikah Pathian a lungawi lo ti cu Bible sung ah kan hmu thei mi asi.\nCun phun dangin kan zoh hrih pei: Bawi Jesuh in ziang a ti tisile Pathian cun miṭha parah siseh, miṭhalo parah siseh a bangran tein ni a tlang ter ih ruah a sur ter a si a ti. Kan Bawipa cun cu tivekin si ve ding ah in duh a si. A har cu a har nasa ko. Asinan Pathian cu a ol ol hril dingin in zirh lo ih a ṭha mi sawn in zirh tu in thlun ter tu a si.\nCun na tuh vek in na aat ding a ti vekin caan cu a pek nan sual sir duh cuang lo nun rem duh cuang loin a um mi pawl cu: a caan a kim rikah hrampi vek in bawt in meisa thawn ur an si ding a ti. Kan Pathian a thin a sau tuk ruangah mi hrek khat ih thin hen nak ah a cang leh lam. Ziangruangah hivek misual pawl a thi ter ṭheh lo tivek in thintawi nak lam sawn ah kan hmang pang caan khal a um men thei. Pathian ih duhnak le hna ṭuan daan hi thei thiam zuam uh si. Kan mah khal hrampi vek kan si lo nak dingin zuam phah in le midang pawl par ih Pathian thinsau nak khal thei thiam zuam uh si tiah tuni ah ka lo sawm duh. A ngai tu nan zate par ah ka lung a awi. Pathain in thluasuah a lo pek cio hram seh.\nFr. Peter Lal Zin Thang (Hakha Diocese)\nKhuazakip ah Jesuh hmin a thang sin (sim tu - Rev. Fr. Pius Kei Lian Cung) December 3, 2021\nTuannak Thawn Timtuah Ciau Uhsi (sim tu Rev. Fr. Lucas Tha Ling Sum) December 2, 2021\nThinlung thukthun nak nei hlah uh (sim tu - Saya Noel Tluang Bawi) December 1, 2021\nNovember 30, 2021 ni ih thuthang tha sim nak


Tlangval in an duh fala mawite - Chinland Today Media\nTlangval in an duh fala mawite\nJanuary 6, 2009 7:39 am·1 comment\n“Hnih phahten I zoh hlah aw, kei santlailoval ka thi ngaingai ding”\nKhawm le puipun ni khua khalih tonak hmaisabik tlar ih a to tu fala fel, a mi biak a hawiher ah sawisel ding um lo duh nungte a simi fala, mikip duhdawtnawk thawi a zawi e theitu fala, a hmur sen dengdi te a mit fiang kerki te mengih thianghlim te ih mi a zohtu fala cu tlangval pawl lawng siloin putar pawl hman in an hmuh tikah tlangval ah an ruat aw sal pang theu.\nFala hmelthat ih tlunah hni siamso te mi an biak cun tlangval pawl cun an tuar hrimhrim lo. An biakmi tlangval an duhlo mi arak si hman ah hni siamso te ih an biak ruangah tlangval thenkhat cun “In duh” tin an rakruat ih I love you an ti pang tum theu.\nFala zei an duh\nTlangval fel taktak thenkhat cu mi tuai deuh an timi vek pawl, pa lemlo an si tlangpi. Cui pawl cu lengleh/nuthlawi pawl in an kai tang theu. Ziang ruangah tile, mipa an siko nan an pa lemlo ruangah nuthlawi tipan cu mipa tlangval duh zawng an thei thehzo fawn ruangah an duhzawng ding in an um ih an awkam khat hnih ah nuthlawi zuun ah an uai ta theu.\nZei a tul. Niangzak ding a si lo. Zei hi leer a si lo. Leer thawn an kawp aw vekin a lang theu nan leer a si lo. Zei timi cu mi thinlung duhzawng thei ih tuahsuak a si. Curuangah nuthlawi pawl in a tlangpi thu in an thiam. Fala tampi cu leer ti’h kawhphan ruangah an tuah duhlo theu.\nDuhdawtnak ih a ken telmi pawl cu hnamawk, pawmawk, kutsih ih lamlen tlang, thunuam reltlang a si. Neihawk hnu ih a ken telmi vet hung cu nupa nunhlimnak ihkhun par ih hman mi a si. Hnamgawknak cu duhdawtnak a langih kan tuah theimi thil pakhat a si. Mirang pawl thu kan zir siloin duhdawtnak tongkam pakhat bangtukih kan hman thei mi; a thianghlimmi thil pakhat a si. Ramsa khal an duhdawtawk tikah an kual tlangih an leak aw theu. Hnamawk a sual lo. Curuangah fala cun hnam awm ding ten a hmur hnihsen a hnih thiam a tul, sen tuk lo ten. A haa khal faiten a rawt ding a si.\nFala rim thaw\nTlangval thenkhat cun an fala rim thawte an rel ning theilo. Fala pawl in rim thaw te an kengtel theu ih cucu, an tinsen si ah maw, an taksa parih an thuhmi, an sam kholhnak sampul, perfume an kahmi tivel pawl tla cu an rak si theu. Curuangah tlangval thenkhat cun “Mawite, na rim vek ka thei ih ka lo ngai tuk” ti tla in an tongsuak theu.\nTlangval thenkhat cun a lian ruangah ka duhdawtlo, a mawinak ruangah ka duhdawtlo, a thuamhnaw ken thiam ruangah ka duhdawtlo an ti theu nan, fala pakhat thuamhnaw a mah thawi a milaw zetmi te a ken thiam ahcun ziangtluk a mawi, tlangval pawl in zohlo vekin an um ko nan a thupten an rak thlir theu. Mai thuamhnaw hruk kaih theithiamih mawi zetih a cei aw thiamtu cu tlangval cun an uar si ko.\nAwkam thlumte an duh\nTlangval zovek khalin awkam thlumte an fala hnen ihsi theih an duh. Awkam thlumte an hmang lo cingkhal in an duh thotho; awkam thlum an hman sinsin ahcun an tiral theh zikte theu. Tlangval an thlah zawngih “Ra leng theu aw la” timi awkam te tla, an duh tuk. Cun awrawl mawi a um lala, cuvek tla cu an uar tuk lawlaw. An tongkam hman daan khal ah ‘Ka duh lo’ ti siloin ‘ka duh lo deuh e’ tivek ih a hmang thiamtu fala cu an uar deuh bik.\nLeer deuk vek khi\nTlangval thenkhat cu fala leer deuh an duh. Leer ti tikah leer za zohzoh siloin tong paih deuh le ziangtik khal ih hlim hmel a kengtu, thinheng ti khal nei lemlo pawl khi an si. Cun, tawngpa namnuai theihlo asinan frank ve deuh fala pawl khi tlangval thenkhat cun an uar lala thung. Leer tak vekih a taktak ih leer lemlo tivek pawl.\nTongtam lo; ziazai maw\nFala tong tam zelzel cu nupi tlaklo timen lawng siloin fala tlangval lai ih kawp ding khal ah an duhlo. Cu aicun malte a tongtu fala, zaidam te a um thiamtu, a tongkam duhdawtnak le zangfahnak ih a khat tu fala khi an uar deuh sawn. Khawm lai le puipun nikhua khal ih kuva ei ih a tu le tu leng suak leuhleuh pawl cu an zoh paihlo.\nA tak tak hrangah\nTlangval fim taktak pawl cun fala an duh u luk zet. Caan reilote sung lawng timi thinlungput an nei velo. An nu le pa u le nau mifel an si maw, timi tiang an zingzawi paih ih caan reipi mi an zoh kual lawk. Ziang ruangah tile, nupi dingah mi an duh taktak ruangah a si. Tlangval leer pawl vek ih veikhat ihpi le thinlung kuaiter men ding ah siloin kumkua hrang ding cun an u luk a si. Cuvek khal cu fala in a rak theihthiampi atul.\nCamkhat Lai ih Mero\non January 6, 2009 at 10:01 am\nna thu ngan mi te chu a tha tuk ee,,,kan nih fala hrang ah theih tul pi thupi tuk si’n k ruat,,hi ve thu tha te2 hi rak ngan theu uh la kan duh zet,,,a si nan,,fala zuk nan tar mi hi kan mah lai fala mawi te2 tla tar sawn uh la,,,hnam dang fala hnak in


MIHLO SI DAN PA HRA - Hre Mang\nMIHLO SI DAN PA HRA\nMilai Hlohdan Cihra\nMithi kan timi khi a ruangpum kan hnenah a um nawn lo asilo, a nunnak a cemzo ruangah kan pehtlaih nak a hlo tinak asi. Cuvek thotho in a nunglaimi a hlo kan titikah leilung parah a um nawn lo tinak siloin a umnak dingah umlo, a um dan dingin umlo, tvp ruangah "mihlo" asi kan ti theu. Hlohdan ci tampi lakah a hnuailam vekin cihra zoh hnik uhsi.\n1) Thlarau hlo: Pathian thawn pehzawm awknak nei nawn lo-Adam tluksiatnak ruangah Pathian le milai pehzawmnak a cat, a hlo ruangah leitlun milai zapi ten Pathian hmaiah mi hlo kan si. Pathian in A Fapa Zesu Khrih ah in hawlsal ih Khrih Zesu a neitu, hrinthar, sersiamthar asi mi pohpoh cu an hlo nawn lo, Pahtian thawn an tawng aw, peh zawm awknak an nei sal zo. Zesu Khrih a neilo tu pohpoh cu thlarau hlo an si.\n2) Umnak hlo/Ramdangah hlo: Peh zawmnak cat: Mi zokhal a suahkeh ihsin a umnak ding tiah ruahsakmi hmunah a um nawn lo, a pehzawm dingmi pawl thawn pehzawmnak nei nawn lo tu pawl cu mihlo an si. Mai nulepa,insang, miphunpi, khawpi pawl thawn pehzawm awknak nei nawn loin leitlun khui tawk hmun ah si maw a rak nungmi, lole a thihlo zo mi pawl cu mihlo an si. CUvek thotho in nauhak te cu upa pitar putar lakah pitar putar vekin a um, lole upa pitar putar cu mino lakah mino te vekin mino tuanvo a lak ih a um ciamco khal asile a umhmun a hlo an ti.\n2) Tuannak ah mi hlo: Pasal in a nupi fanau cawm loin a thlawrthlau tikah, pacangtha pawlin an khawsung, an khua an ram an humhalh, kilkhawi lo tikah, khawsung mi in nuhmei le farah nauta an zohthatlo, an kilkhawi loih an hmuhsuam nautat tikah, nupi nu in a pasal fate zoh loin tlangval dang a dawi tikah, a mai insang a zohtha lo, a nunau tuanvo a tuan lo tikah, mihlo asi. Cuvek thotho in mino thangthar nonawn pawlin an khua an ram, an miphun thuanthu a siat cuahco, ral in an cim, an nam, an mipi an siatsuah rero laiah an to men, zianghman an cangvai lo asile mihlo an si.\n3) Nunphungah mi hlo: Milai cu nunphung nei in sersiammi kan si. Kan nunphung kan hloh tikah mihlo kan si. Nunphung ah a telmi pawl cu tong, thuam, nuntu ziaza, lungput, milai pehtlaih awkdan, cawn le lam, tvp, an tel. Mai miphunpi pawl thawn pehtlaih awknak nei nawn lo pawl khal mihlo, mai miphun tong thiam nawn lo pawl khal mihlo, mai miphun nuntudan in a nung nawn lo tu pawl khal mihlo, mai miphun milai thawn pehtlaihnak nei nawn lo tu pawl khal mihlo an si.\n4) Nuncan ziaza ah mi hlo: Milai cu nunphung, nuntu ziaza nei mi kan si vekin milai pakhat cu ramsa nun in a nungtikah, a mai miphun nuntu ziaza tlansan in miphun dang nuntu ziaza cawngin a nung tikah, amah thawn a pehtlaihmi a insang, nulepa, nupi/pasal fate, unau, hrinpi le cipi, miphunpi pawl thawn pehtlaihnak nei nawn loin miphun dang lakah miphun dang nuntu ziaza in a nung tikah, mihlo asi.\n5) Zumnak ah mi hlo: Miphun tin in miphun Pathian kan nei, miphun Pathian dungtun tahratin biaknak dang ah a tlantu cu mihlo asi. Miphun Pathian be nacing in a biakmi Pathian mualphohtertu nuncan ziaza sia thawn a nung khal asile a zumnak a tlansan ih mihlo asi.\n6) Siatsuahtu ah cang tahratin mihlo: Lai pacang pakhat cu mi lolu ihsin lungtum a hril theu, milo rawl siatsuahtu ah a cang. Cukhal cu a tuahnak in mihlo asi. A tuah dingmi tuah loin a tuah lo dingmi a tuah, mihlo asi.\n7) Tumtah ah hlo: Kawlram tlawng dingin a feh nan Mizoram lam athleng asile cucu a hlo asi. Cuvekin, milai pakhat in a Pathian, mahlemah, a insang, a miphun, le sersiammi parah a nuntu dan dingin a nunglo asile cucu mihlo asi.\n8) Tongkam ah mi hlo: Putar pakhat cu nauhakte vekin a tong phuatpho asile cucu mihlo asi. CUvek thotho in milai pakhatkhat in amai tong lo ding, amah thawn a pehpar lomi siseh san nei lo a tong phuatpho asile mihlo thotho asi.\n9) Nupi pasal ah mihlo: Laimi nunau in miphun dang a neih asile mihlo ah a cang. Ziangah tile a fate pawl cu miphun dangah an an cangta.\n10). Raal le rual hlo: Ralkap pakhat cu a raalpa kap loin amai lamtang a kap asile cu khal cu mihlo an ti. Mi zokhal mai miphunpi, mai zumnak le miphun ah pumkhat asimi a dodal, a thangsiat, a mualphoh rero asile cu khal cu mihlo asi. Khrih ah le Miphun ah pumkhat asimi cu khat le khat tungding aw tawn, bawmbawi aw tawn, sawmdawl aw tawn ding kan si. Culai lakah tongkam in siseh ruahnak in siseh tuahnak in siseh a mai miphunpi, zumnak ah Khrih ah a mai unau a thangsiat, dodal, namthlak, mualphoh asile cucu hlohnak cikhat asi.\nNa hlo ve maw? Mihlo na hmu maw? Hawl suak uhsi!


Thinlung Mitthlam In Suai - Chinland Today Media\nOctober 8, 2010 1:10 am·0 comments\nJesuh in a dungthluntu pawl hnenah, “Thinlung har le beidong in um hlah uh. Pathian zum uhla keimah khal i zum uh” a ti. – John 14:1\n– Isaiah 30-31\n– Filipi 4\nKan Kawhhran mino pawl in an ti thei tawkin “Vanram” an sak. Thaal thokpek rawl ei puai ah mino pawl in meitleu, puan neemzet le thilri dangdang thawn innkhanpi cu an ruah theimi vanram an sak rero.\nCumi puai ih an thutlangpi cu, “Ka Thinlung Mitthlam Lawngin Ka Suai Thei,” (I Can Only Imagine) timi MercyMe ih hla sungtaa a si. Kan fanu Mellissa cu Biakinn remnak ah a bawm ve. Ziang an bang ti ka va zoh tikah innbo par ihsin arsi zuk pawl a thlai ve rero. Puai zaan ah Melissa ih rualpi pakhat in an thutlangpi hla a sakmi kan nupa in kan ngai. Lamhlapi um Vanram an cawnmi ruat phah in. Zarh ruk a rei tikah Melissa in Vanram taktak ah in kaisan ding ti cu kan rak ruat baan lo. Ruah mennak cu a ngaingai ah a cang.\nJesuh in Vanram cu kan thinlung donharnak pawl daiternak ding hrangah in sim. “Thinlung har le beidong in um hlah uh. … Ka Pa ih inn ah innkhan tampi a um. … nan hrangah umnak rem dingah ka feh ding,” tiah Jesuh in a ti (John 14:1-2).\nVanram cu rem ciami thinlung hrangah hmun rem cia – minung ih ruah ban loin a mawizetmi hmun, a nuamzetmi le a nasazetmi hmun a si. Zumtu kan duhdawt mi pawl Pathian ih a zohkhennak le nikhat ni ih kannih tla kan um venak ding hmun nuam a si. Vanram thu ruat in lungawi in um aw. – Dave Branon\nBawipa in hmun rem ding in tiamkam,\nKan tlun Vancung ram nuam ah;\nAmah le kan duhdawt mi pawl thawn,\nHmunkhat ih um caamcin dingah. – Sper\nJesuh in kan hrangah hmun a rem ih\ncuih hmun ih um dingah kanmah in rem.


Kawl Ralkap An Thil Tuah Hi Cu Apoi Tuk Ton Ko Ee – Chuncha News\nKawl Ralkap An Thil Tuah Hi Cu Apoi Tuk Ton Ko Ee\nRakhain ah Bama ralkap in meisa thawn an khua / an inn an urkang sak thluh ruangah STAY HOME ti rero a si laiah an inn ah silo annih cu tluun khuh um loin leilung ro parah an it a si hi! USDP cozah kha kan tan kan dinpi tinak si riai loin USDP san hnakin NLD cozah san ah Tlangpar miphun ah sual nei lo mipi thisen suak le mi thihnak a tam ticu ram sung Thuthang siar theutupawl hrang eltheih lo thudik a si.\nHihi NLD cozah in Bama ralkap thawn kutkai awin hnatuan tlaangdan ah USDP cozah a rak tluk lo ruangah maw, lole NLD hrimhrim hin Tlangpar miphun cimit thluh duhnak policy tivek a rak nei teh a si peimaw tilam tiang hei ruah phah țul dinhmun ah kan um a si. Chin ramah doawknak, cerek le bomb awn kan rak thei dah lo naan NLD cozah san ihsin kan thei thok, mithi khal tamzet an um ih tuni tiang Sizung ih tuamhlawm aw rero lai khal an um. Mahle titheinak zawn in kan Chin raltlanpawl hrang tankhawh cio tulah kan cang tikhal eltheih lo thu feh rero lai a si.\nMyanmar State Counsellor Daw Aung San Suu Kyi Hi USA Pawl Nih An Uar Hringhran Ko, Mask Pakhat Ah $ Hizat Zuar Cu\nChin Mifim Hna Nih, CNLD MP I Cuh Loin, NLD Party Lei Lawngte An I Cuh Hnga?


V-DAY AH PATHEIN RIAHBUK CEKNAK NEI – Times Of Chinland\nIrrawady ramthen Pathein khawpi ih Riahbuk(Hotel le Guest House)pawl ah kum kim lo fala riak an um maw ti ceknak an nei ih Pengpi department kim in an tel.Himi hi Valentine’s Day ni ih an cek mi a si.Pathein khawsung ih Riahbuk pawl in Licence an nei maw,Dan thawn famkim in an tuah maw tile valentine’s Day a si ruangah a riaktu fala/tlangval pawl cu kum kim an simaw si lo,Ziangti in Pathein khawpi ah an ra tipawl cu famkimte in an sut vivo.\nKum 16 hnuai hmuh a si ahcun thubuai tuahsak thei an si.Riahbuk pawl cu hmatpungtin neitu le kum kim lawng riah siansak ding khal in an cah vivo.kumkim cia fala/tlangval riaktlang cu zianghman ti theinak kan nei lo tiah Pathein Police hotu cun a sim.Pathein khawpi sungah Riahbuk 40 lenglo a um ih zinglam ah ralkhat lam pawl cektheh a si ih zanlam ah khawpi lam veng ceksal a si ding theih a si.\nTuvek ih an ceknak cu thil duh um lo a thlen lo nak ding hrangah a si ih Riahbuk pawl khal in dan le dun vek rori ih hna an tuancio nak dingah tuvek ih Department kimte ih kan vahkhawmnak a si tiah Police lam cun an sim.


Tuhlan Kum 33 luan zo, Tuni vek June 5 ih China ram thilthleng maksak - Falam Online Media\nTuhlan Kum 33 luan zo, Tuni vek June 5 ih China ram thilthleng maksak\nMipakhat in ralṭha zetin lamzin lai ah raldonak Tank pawl a kham laifang zuk/video hi internet hmangtu tamsawn cun kan hmu zo ding zum a um.\nAmah hi zo a si ti a thei ciangtu an um lo ih “Tank man” tiah hmin an pe. China cozah in Beijing, Tiananmen tualrawn ih duhphorhtu Tlawngta le mipi tamzet an kap that hnu, June 5, 1989 ah a si ih Tiananmen tualrawn suahsan tumtu Tank rual cu nunnak thap rorin mipakhat in a rak kham. Tank riangri sawn in a kian tum nan an feh tum nakah a ṭhawt vivo. A par khal ah a kai ih a sung um pawl a be lawk. A ṭum sal ih Tank feh tum sal cu a kham bet.\nCulaifang cu video rak zuktu an um ih cuih zuknungtawi cu leitlunhuap in a darh ih tuni tiang zohṭhimtlak mimaktara a si ti`n fak a hlawh zet ih a lar zet.\n“Tank man” hi zo a si ti theiciangtu an um lo bangin himi hnu ah ziang a cang ti khal felfaitei` ngankhummi ziang hman a um lo. Bulpak le Media ṭhenkhat cun cumi kha mi a si ti`n thu an suah nan tuini tiang thuhla felfai nemhngetmi hmuh ding a um lo.\nNan, hih hmun ah ka um ve tiawtu ṭhenkhat cun Tank khamtu hi amah lawng a si lo an ti. Mi zuktu in amah lawng a zuk ngah ruangah a si ti`n an rel.\n“Tank man” hi huham a nei tuk ih China cozah in tuni tiang a ramsung ah duh tapiang zoh theih lo dingin a kham. Online ah a thuhla rel a khap ih, cuih ṭum buainak thawn pehparmi caan serh hmang khal a kham. Ramdang thleng zo an mah ramsungmi rori khalin ramleng kan thleng hnu lawngah hih thu ka thei titu santhar mino an tam.\nTimeline: From reform hopes to brutal crackdown – China’s Tiananmen protests https://t.co/s3MfAvrSzq pic.twitter.com/GDp4u9o68b\n— Reuters (@Reuters) May 27, 2019\nBeijing, Tiananmen tualrawn ah ziang a cang?\nKum 1989, Tiananmen tualrawn thahawknak hi “June Fourth Incident” lole “Tiananmen Square Incident/Massacre” ti`n an ko.\nRampi ukhruaiawkdan tidanglam dil in Tlawngta kaihruainak thawn duhphorhnak neih a si ih, hmun hranhran ah zarh teel in duhphorhnak neih a si hnu, Tiananmen Square ih mipi cu June 3 zaan in China cozah in Tank le ralthuam phunphun thawn an ciil.\nTank thawn rial that mi khal an tam zet ti a si ih mithi um zat hi tuini tiang China cozah in fiangfaiin a phuang duh lo. Cuhleiah cuih buainak cu santhuanthu ihsin malh hlo an tum.\nBuai pekte ih China cozah thusuah mi ah mipi 200 hrawng le ralkap tamzet an thi ti`n tarlang a si nan, kum 2017 ih China cozah sung ihsin rintlak thuthang puutdarhmi ah mipi 10000 lenglo an thi ti`n report a um.\nChina cozah cun hih thu hi tuini tiang thuhhlo an tum ih mithi um zat siseh buainak thuhla le hih thu thawn pehparmi caan serh hman tivek an khap a si.\n← Ralhraangbawi Soe Win in Tlawngta pawl duh tawk ih kut thlak theihnak Thuneihnak a pe\nMuse ah Pyithusit ralkap bulpak neihmi mawtaw an suam →\nRussia tuar nat zia, an mah cozah lala in pholang


USA Um hrang: Tarlam hrang sumkhawl dan - Hre Mang\nUSA Um hrang: Tarlam hrang sumkhawl dan\nPension Hrang Sum Khawl Dan Phunphun\nUS um pawl hrang: Ramdang um pawl interest nan um pangah tiah Lailun pawl copy ka lo kuat.\n(Laimi zokhal Mike Tyson vek cang lo ding hi thil thupi zet asi: Mike cun a boxing thawngnak in US $ 300 (million zathum) leng lo a ngah nan tu (kum rei lo te) ah zero in a to ih bankrupt asi. ziangruangah? Sumpai thaten a khawl lo ruangah asi).\nUSA um tikah sumkhawl dan hi a thupi zet. Bank ah sum neih mi ret tikah zianghman a pung a um lo tluk asi, bank hrekhat ahcun .5 tivek tla a pung an pek. Cucu umzia nei lo tluk asi. Cun laitlang bangin sum hleifuan neih sun te kha ihphah hnuaiah a tel in ret men asile kumtin te a man a tum vivo fawn. US ah inflation (thilman kai lolesumman tla) hi 4% to 6% asi. Tlawng tuition fee hi inflation hnakin lehthum in kumtin te a kai vivo. Curuangah tuikum 2006 ah US $ 1000 in a lei theih mi cu tuihnu kum 20 rei, 2026 ahcun US $ 3,000 lenglo pek a tul thlang ding. A dang zwngin kan sim asile tuikum 2006 ih US $ 1000 kan neih mi cu ihphah hnuaiah a telin kan ret asile tui hnu kum 20 ahcun tuisun ih US $ 500 tluk fang man a nei ding tinak asi. Cun khatlamah hnatuan tu pawl khalin tarkun tiang hnatuan khal asile hlawhman a pung ciamco cuang lo dingih cozah in khawpkham pension a pek fawn lo ding tikah no lai ihsin, hnatuan thawk tir ihsin pension hrang sum khawl tento thei hi a thupi ngaingai mi asi. Cui hleiah US um laimi pawl in inn kan lei cio tikah damsung hmanah kan pe thluh thei pei maw ti ding khawpin leiba kan nei cio. Cutikah nitin tlatin le kumtin sum laklut mi (income) sung ihsin ziangzat hi leiba ah, ziangzat ei in ah, ziangzat nuamnung cennaka, ziangzat pension hrangah a feh a tul timi hi thaten ruat khawm a tul. Leiba nei le nei lo khal sumlut mal le tam khal ni khatkhat ah kan tar theh cio ding tikah tarlam hrang ruat cia a tul. Laitlang ahcun kan tar ih hna kan tuan thei nawn lo tikah telefa ten zoh le cawm awk asi, thih tikah khawpi le senpi in vui awk asi. Asinan USA uktikah dinhmun a dang ti zo cio khal in theih asi. CUruangah sumlut mi sung ihsin pension hrang feh ding hi, a tam maw a mal maw, a lotheih lo tlukin ruatin khawl tento cio a thupi tihi USA citizen pawl khalin an sumpai tuaktan dan tlang pi asi. Cumi hrang ruatin US cozah in mimal pakhat cio in hlawkpi dingin pension sumkhawl dan a tuah sak mi pawl hi hman tangkai thiam thei le hlawk pi thei cio hi a thupi zet mi asi tiah ngai pawimawh in a hnuai lam vekin malte rel khawm hnik uhsi.\n# Social security pension:\nSS pension cu US kumpi kutah ret asi ih mai duh zatzat ret si loin income parah cozah in a retsak mi asi. Tuisunah hnatuan tu pawl hnen ihsin cozah in a laksami SS tax kha tuisunih SS pension ei rero pawlin an rak ei. CUvek thotho in, kannih kan SS pension kan ei tikah thangthar hnatuan lai pawlih SS Tax pekmi kha kan ei ve leh ding. A tlangpi thu in US SS pension ngah mi hi thlakhat ah US $ 900 hrawnghrang asi. SS pension ngah thei dingin US ah “Work Credit” 40 quarters neih a tul, 40 Qs tu mi pakhatin kum 10 sung fulltime hnatuan a tuan mi thawn a zat aw hrawng. Kum hra hna a tuan lo mi pawl hrangah nupi-pasal lole fale work credit neih mi tla siar telh cih dan aum ruangah kum upa zo 40 qs work credit nei lo pawl hrang ahcun tha ten hliakhlai a tha zet.\nSS hi cozah in privatize an tuah tum rero lai I hmailam ah ziangvek a cang ding ti cu sim theih asi hrih lo. Mi tampi in an phan mi le ti-ti celcel mi cu: a tu hi baby boomers (1940 ihsin 1960 ih suak pawl) generation pawl an pension rero thlang, Social security pension an lak thawk rero thlang tikah social security fund in a daih lo ding an phang. Ziangruangah tile 1940 to 1960 karlak ah naute tam tuk an rak suak tikah khami lai ih rak suah pawl an pension tikah pension ei tu an tam tuk dingih hnatuan tu (social security tax pek tu) an mal sawn vivo ding tikah social security fund in a daih lo ding an phang.\n401K hi company ah hnatuan pawlin an hlawhman sung ihsin an hnatuannak company hnenah pension hrang sum an khawl cia mi asi. 401k thu thawn pehpar in theih tul mi tete:\n1) Contribution limit: Mi pakhatin hlawhzat zir in zakhatah ziangzat tiang ret theih ti a um. Thimnakah, 3%, 5%, 10%, tvp.\n2) Matching: Hnatuantu in amai hlawhman sung ihsin a 401k account ah a ret mi hlei ah Company in sum an betsak, 3% to %5 hrawng hi a tlang pi thu in company in a betsak theu. Umzia cu, mi pakhat in a zarhtin paycheck sung ihsin US $ 10 kha a 401k account ah a khawl asile company in US $ 10 an betsak asi ahcun zarhtin US $ 20 a pension (401k) hrangah a khawl tinak asi. Kumkhat sungah hnatuan tu in US $ 520 a khawl tikah Compnay in US $ 520 an bet sak ding ruangah a zate a 401k account sungah a lut dingmi cu US $ 1040 asi ding, (thlatin a pung mi siar tel hrih loin) ih kumkul sung a ret asile amah in US $ 10, 400 a khawl dingih company in US $ 10,400 an betmi thawn US $ 20,800 kha a 401k ah ret asi ding, a pungmi siar tel hrih loin.\n3) Vesting: Hnatuan tu in a hlawhman a suah tiktikah 401k hrangah a retmi khal a account sungah a lut cih. Asinan company in a betsak mi cu company dan vekin an duh tiktkah bet asi ruangah kumkhat voikhat, voihnih, lole kumthum tuan hnu khalah a cang thei mi asi.\n4) Pretax contribution: hnatuan tu in a hlawh man sung ihsin 401k ah a retmi pohpoh cu cozah hnenah tax pek tul lo mi asi. Asinan 401k kha laksal tikah regular income tax rate in tax pek sal a tul. Umzia cu, hnatuantu pakhat cun kumkhat ah US $ 40,000 a ngah ih 401k sungah $ 5,000 a ret asi ahcun kumkhat sungah US $ 35,000 sung lawngin cozah hnenah tax a pek a tul tinak asi.\n5) Kum bitiam: 401k cu hnatuan tu 59 ½ a kim hlanah lak asile regular income tax rate hlei ah 10% tax penalty cozah hnenah pek bet a tul. Cun, hnatuan tu kum 70 a kum tikah a 401k khawl mi sung ihsin a lak lo asile cozah in 10% tax penalty a sum khawl mi sung ihsin an laksak thiamthiam ding.\n6) 401k cu khuitawkah ziangtin ret asi:\nRetnak investment company: 401k sum retmi pawl cu hnatuannak company (x) in investment company (y) hnenah a hlawm in an company hnatuan (employee) pawl hmuahmuah ta kha ret khawm asi.\n7) 401k retnak *fund* cu ziangvek an si ih ziangtluk an thupi?\ni) 401k account ah sumkhawl mi pawl cu mutual fund ah ret asi. Cun, mutual *fund* phunphun a um ruangah ziangvek *fund* sungah mi pakhatin a ret timi parah a pung tampi a bang aw lo thei, a tam le a mal a tum thei. Thimnakah, mi pakhat cun US $ 50,000 kha kum 20 sung hna a tuan ih a ngah mi sung ihsin a 401k account ah a ret ih a retnak mutual *fund* cu “Money Market”, “Govt. security” le “guarantee fund” pawl ah asile Market rate ih zirin a pung amal bik fund pawlah a ret tinak asi. A dang pakhat pa in a tlun pai ret zat kha fund (Stock fund pawl) ah a ret ahcun a tlun pa hnakin kum reipi hnu ahcun a sumpung a tam sawn thei. Thimnakah, “Money Market” ah a rettu pa cun US $ 50,000 a ret mi kha a pung thawn kum 20 hnu ah US $ 75,000 a ngah laiah “Stock Fund” ah a rak rettu pa midang pakhat pa cun US $ 200,000 ihsin $ 300,000 tiang a ngah thei tinak asi.\nCuruangah a tu ka sim rero mi hi, a biktakin US thleng tar pawl hrangah, hmailam kumkul sumthum hnu ah, leitlungpi a tunghmun asile, mi tampi in “ASI NGAI UAL” an ti rero lai ding.\nii) Sum retnak Fund phunphun pawl:\n-Money Market Fund-hi mi fund pawl hi a pung mal bik pawl (eg., 2% -4%) fund an si. Tlak niam le pung um lo, sung ti khal a um thei ve lo, market a siat theh lawlaw ti lo ahcun. Check writing feature an ti ih Checking account vek deuh thaw in check ngan tahrat in suah theih cih asi. Himi fund an hman tambik nak cu tikcu rei lo te sung, eg. Kumkhat kumhnih sung, lole thlaruk sung tivek sum malte pung khal thahnem ti ruat pawlin an hmang theu.\n- Bond fund: himi khal a pung malbik pawl fund pakhat asi, asinan sung khal a mal. Bond fund ah a phunphun a um hrih, govt. bond fund pawl cu tax free an si ih sum a pung mi sung ihsin zianghman a pung pek a tul lo.\n-Stock fund: Stock fund ah, US stock, European Stock, latin America stock, International stock, tvp. a phunphun a um hrih, mai phur zawngzawngah ret theih asi. Stock fund pawl hi a cancan le a tla niam zuarzo theu nan kum reipi ret duh tu pawl hrang ahcun a man a tlakcan a tam nan bond le money market pawl hnakin a hlawk thotho ti asi, tuihlan kum 100 sung US market thuanthu vek asile.\niii) Curuangah 401k ret tikah ziangvek fund sungah mi pakhatin a ret timi parah thum aw in a pung mal le tam a um thei ruangah 401k pension account nei tu pawl cun fimkhur zetin zoh le ret a thupi zet.\nCompnay zate in 401k account nei tu pawl hrangah Mutual fund duhduh hril thei dingin fund ziangmawzat cu hril ding an um ter theu. A thlang mi thu in: Money Market Fund or Guarantee fund, Govt. securities, Municipla Bond fund, US or International Stock fund pawl hi hril ding an ret theu.\n8) 401k le Tax.\nA tlunah kan sim zo vekin 401k account ah retmi sumlut (income) hi cozah hnenah tax pek lo mi asi. Curuangah a hlawknak cu sum a pung le ret lawng si loin cozah hnen ihsin tax pek ding zat kha hawk mi asi. Thimnaka, mi pakhat kumkhat ah US $ 40,000 sumlut (income) nei tu cun kumkhat hrangah 401k ah US $ 5000 a khawl asile kumtawp tax a file tikah US 35,000 sung lawng ihsin cozah hnenah tax pek tulmi sumlut (income) a nei asi. Cutikah 401k rak ret lo ta sisehla US 5000 a hnenah a zaten a lut lo dingih, tax a pek tul ruangah, a mai hnenah a lut taktak mi cu US $ 4500 hrawng fang asi thei. Cutin 401k a ret ruangah cozah hnen ihsin US $ 500 tax a pek ding zat kha a hlawk/miat liolio tinak asi.\nUS ah damsung company pakhat lawngah hnatuan hi 20% hman an um lo ding ruangah company pakhat ihsin suak tikah 401k kha company hlun ah ret ringring a tul lo. Rollover tuah theih asi. Rollover tuah tikah mai duhnaknak investment company ah IRA account on theih asi ih 401k ret vek thotho in mutual fund phunphun ah a pung um in le tax pek tul loin ret theih asi. Rollover tuah tikah a hlawknak pakhat cu IRA ihsin Roth IRA ah rollover tuah bet theih asi ih Roth IRA neitu pawl ih hlawknak pakhat lala cu pension an ei/lak sal tikah cozah hnenah tax pek a tul nawn lo.\n10) Company hnatuan nak ih 401k pension plan an nei asile ret tengteng ding. A ret lo cun 401k an nei lo ding.\n11) Kumkim hlanah 401k account ih retmi sumpai laksal thei dan:\n401kk sungah sumpai retmi pawl hi pawimawh cakkhai ahcun cozah hnenah 10% tax penalty pek tul loin lak theih asi.\nIRA, Roth IRA, Keogh, Etc.\nHnatuannak company in 401k pension plan an neih lo tikah, asilole nupi maw pasal lawng hna a tuan ih hnatuan lo tu deuh hrangah pension plan ret duh tikah a tlun ih tarmi pawl account on theih asi.\nIndividual Retirement Account (IRA) account ah pension khawl tikah 401k vek thotho in pension account sungah sum khawl mi pawl hi cozah hnenah tax pek tul lo mi asi ih a pung mi khal tax pek tul lo mi asi. Asinan, Roth IRA siar lo cu, pension account hmuahhmuah ihsin pension laksal tikah cozah hnenah tax pek a tul. IRA account ret tikah theih tul mi tetele a hlawknak pawl:\nZo in a ret thei?\nHnatuantu zo khal in ret theih asi, sumlut (income) a tam tuk lo asile. (Laimi hnatuan 99% cun income mal sungah kan tel hrih lai ding a zum um). Cun hnatuan lo deuh, nupi maw pasal khalin ret theih asi.\nContribution limit: ziangzat ret theih asi?\nKumkhat sungah US $ 4,000 (kum 50 tlun lam sile $ 4,500) khawl theih asi.\nKum bitiam: 401k vek thotho in 59 ½ kim hlanah suah asile regular tax pek hlei ah 10% tax penalty pek bet a tul. Cun, 70 ½ kim hnu ah lak lo asile a cozah hnenah 10% tax penalty pek a tul thotho.\nTax hlawknak: IRA account ah pension hrang sum khawl mi cu cozah hnenah tax pek a tul lo ruangah, thimnakah, kumkhat sumlut (income) US $ 30,000 a ngah tu cun IRA ah US $ 4000 a ret asi ahcun cozah hnenah tax a pek (file) ding cu US $ 26,000 sung lawng in asi ding. Cutikah tax a pek mi a mal dingih tax return a ngah mi a tam deuh ding, nauhak nei tla an si le.\nCun, khat lamah US $ 4000 cu pension planah a ret lo khal asile a zaten a hnen ah a lut lo ding, cozah hnenah tax a pek tul ruangah. Curuangah, sumhailut (gross income) $ 4000 nei tucun a hnenah a lut dingmi cu $ 3,500 hrawng fang asi thei. Cutikah IRA account ah pension plan a nei tu cun cozah hnen ihsin US $ 500 a hlawk/miat tinak asi.\nCun IRA account pension plan pawl kha 401k vek thotho in mutual fund a phunphun ah ret theih asi. Ka sim bet nawn lo men ding. 401k ret hnakin mai duhduh mutual fund company le fund a phunphun hril ding a tam sawn.\n# Roth IRA\nRoth IRA cu IRA vek thotho asi ih a dang lamnak te a um. Cumi cu IRA ihsin Roth IRA rollover tuah a theih. IRA account nei tu in Roth IRA ah thleng a theih. Roth IRA account sung ihsin pesion ei hlakhlo, lak sal tikah cozah hnenah piasen hman tax pek a tul lo. Asinan Roth IRA account hi direct in on asile pek lamah after tax money in pek asi. Umizai cu 401k le IRA vek si loin Tax Deductable a siloin sumlut sung ihsin cozah hnenah tax pek hnu ah sum pension sum khawl asi.\nTui hnu kum 20 ihsin 30 hnu ah a tar ding pawl ( a biktakin, a tu ah kum 40 hnuai lam asi mi pawl) cun tuisin thaten pension hrang sum khawl asile tarkun tiang hnatuan tul loin Social security pension le personal pension plan neih mi (401k, IRA) pawl thawn kum 60 hnu lamah thin hahdam zetin nun theih asi ding. Mi hrekhat cu kan ramah tlung tahratin sumpai thlaivai lo ten tarlam can hmang duh tla mi tampi an um lai ding ruangah pension fund hi no lai ihsin thaten le fimkhur ten khawl tento thiam hi a thupi zet. No lai ah mai in le lo, ei le in ruat tul thawn mai hrang siseh u le unau hrang le ram le miphun hrang tiang in tuah duh mi le mi bawm duh mi bawm le hnatuanthei loin mi tampi kan um. Asinan damnak Pathian in in pek ih taima zetin hnatuan tu pawl cun pension plan thaten an ret asi ahcun an tarsiat hlanah ram le miphun sungle khat telefa hrang siseh senpi vangtlang hrangah siseh hnatuan theinak ding lamzin le tikcu cantha an nei lai asi ti duhsaknak thu hlan phah in le US kumpi in senpi vangtlang hrangah sumpai khawldan hmanrua le a ruatsak mi pawl hi a tangkai bik in hmang thei cio ding duhsak nak thawn hi ca hi buatsaih asi ruangah zokhal print duh, hmang duh le midang seherh mi hnenah zemsawng theih asi.\nCui hlei ah retirement/pension plan thu thawn peh aw in theih bet duh mi nei cun ka lo bawm thei dingin nan ruat asi ahcun ziang tik lai khalah email in maw phone in maw pehtlaih theih ringring ka si.


Dr. Thian Nun Piang Tonsuhnak - Chinland Today Media\nOctober 24, 2016 7:30 am·0 comments\nCT-Ahmaisa bikah hivek thusuh nak can in pek ruangah lungawi thu kan lo sim\nNTP-Kei khal lungawi\nCT- 1: Na hmin, na nu le pa hmin, suah nak khua in sim pei maw?\nTNP-1: Ka hmin cu THIAN NUN PIANG a si. Ka nu le ka pa cu Nu Leng Rem le Pa Lian Thang asiih ka nu cu in dampi lai ih ka pa cu April 21, 216 ah Pathian hnenah in fehsan zo. U nau pa 6 kan um ih mipa upa bik ka si. Laitlang ka suahkheknak khau cu Falam peng Phaizawl asi.\nCT-2: Na innsang thu, tuih na umnak le nattuan in sim thei pei maw?\nTNP-2: Ka innsang nu cu Pu Za Kulh Luai le Pi Sui Cung te fanu upabik LAI REM MAWI a siih Pathian thlawsuah fapa pahnih Za Lian Piang@ Edte le Zaam Lian Piang@zamte kan nei. Atu hi ka Ph.D dissertation cabu ngan rero lai.ka umnak cu Springfield, Missouri State. USA ah ka um.\nCT-3:Na tlawngkai nak le degree na ngah zo mi pawl in sim thei pei maw?\nTNP-3: Kalaymyo No.2 High School in phun hra ( 10th) ka ong. Kalay college ( Tuah cun kalay university ) ah tlawg kai ka peh. Asia Pacific Theological Seminary, Baguio city-Philippine ah “Master of Biblical Language”, le Seoul Methodist University- Korea ( ah “Master of Christian Education” le Wesley Theological Seminary, Washington DC-USA ihsin “Doctor of Ministry” pawl cu Pathian zangfah nak in ka zirsuak. Himi pawl ka zirsuak theh hnuah kum 2012 ah Ph.D ( in ICS) cu Boston University, Massachusetts State-USA ah ka zir thawk. Course work a hrek hrawng ka theh hnuah Evangel University, Springfield, MO ah tlawng ka thawn ( transfer). Atu hi Ph.D Course work ka theh zo hnuah ka dissertation hrangah research/cabu ka ngan rero lai. Pathian remruat in ka tluang ahcun 2018 ah ṭheh thei dingin thla ka cam rero.\nCT-4: Dissertation ( Cabu) hrangah ziang thu lam research na tuah/ na ngan ?\nTNP-4: Ziangtin nauhak pawl in thinlung, taksa le thlarau an pathum bangrep ten an tthanso thei ding ti lam hi research ka tuah bik mi a si.\nCT-5: Child Psychology ( Nahau thinlung khauruahnak ) lam hi na thinlung a la ( interest) zet tin ka lo thei ih ziang ruang ah nauhak lam hi na thinlung a lak le a thupi nak mallai in hlawm thei pei maw?\nTNP-5: Pakhat nak ah tu research ka tuah rero mi pawl hi kan Chin mi pawl in kan ttul zet mi pakhat a si tin ka hmu. Laimi kan fate pawl hi an taksa le thluak fimthiam nak lam cu an ttanglian ih an tawk pam ko nan an thinlung khauruah nak ( psycho) lam hi an tlasam zet tin ka hmu. Nauhak pakhat in thinlung, taksa le thlarau an ttanglian theinak ding ah nau hak lai caan ( Kum 4-14 ) kum 15 an kim hlan sung hi a thupi zet. Mipa maw nunau ka si ti an thleidan thei thawk ihsin an fala/tlangval (adolescent) hlan te sung ih an hrangah cu a thupi hleice. Himi caan sung te hi nauhak pakhat hrang ah cun hmailam a nunkhuasaknak ding hrang ah nunhrampi (life’s foundation) a si\nCT-.6: Sunday school (CE) le nauhak lam hi ziangruang bik ah na thinlung ah na vei?\nTNP-6: Sunday school ( CE) cu kawhhran ttangso nak ding hrangah a hrampi ( foundation) a si . Kan fate pawl hi nu le pa hrangah kan hmailam ruahsan nak tumbik an si. Kan fate pawl Santiluan tipi sungah an pil lo nak dingah Pathian thu sungah thanglian ter kan tul. Kan fate pawl cu mah le innsungsang le kawhhran cio ah Pathian thu thawn kan fingkhawi a tul.\nCT-7: Kan Chin tong cabu na ngan mi na nei maw?\nTNP-7. Ka Chin tong in cabu buhnih ka ngan. “ Nauhak le thinlung khuaruahnak” le “ Nu le Pa kutken” timi ka ngan. Tuikum sung 2016 a reihlah ah a suak ding. Ka Facebook ih ka nganmi thu tam nawn cu cabu ah ka suah sal. Atu khal caan ka neih tikah cahram thar tawkfang ka facebook ah ka ngan rero . A hlan deuh ahcun ca ka ngan tuk lo. Asinain kum 2015 Ka tlawngca ka theh ihsin thokin cahram ka ngan thok. Hmailam khalah cahram tam pipi ngan in cabu tampi suah thei ding hi ka saduh thah cu a si. Ka canganmi tam sawn cu Nauhak lam thu le innsungsang thu lam deuh a si.\nCT -8 : Laimi Kawhhran hmun tampi ah na tlawng rero zo tin kan lo thei. Na khual tlawngnak ah ziangmi thulam na zirh tambik ?\nNTP-8. Pathian zangfahnak in USA ramsung ih um kawlram mi pawl khawmnak kawhhran 50 lai ka tlawng zo. Cumi sungah Hakha speaking church, Burmese speaking church, Falam speaking church, Mizo le Tedim speaking church pawl an si. A thupi bik in ka zirh mi cu “ Sunday Teacher’s Training le “ Parenting seminar timi Nu le Pa zirnak pawl an si. Cule “ Deacon’s training” Kawhhran upa pawl zirnak khal ka zirh phahphah theu.\nCT-9 Na tlawngkai nak ah harsat nak na ton mi tivek a um maw?\nTNP-9. Harsatnak ka ton mi te te cu a um phah phah ko. Cui harsatnak pawl in 1. Pathian thawn in naihthertu a si. 2. Nun in zirhtu a si. 3. Leitlun thlirdan (worldview) in thiam tertu a si. 4. Harsatnak ka ton/ka tuar tikah ka hinlung khawruahnak in cak ter (Difficulties strengthen the mind).\nCT-10. Kan tul mi zet tin ka ruatmi pakhat:\nTNP- 10. A thleng aw rero mi leilungpi sungah kan um ruangah kan thlengh awk ve a tul. Kan thlengh awk thei nak dingah a hmaisa bik ah thlengh awk duhnak thinlung kan nei hmaisa a tul. Kan khuaruah dan ( thinking), Lungput kannei dan ( mind set) le leitlun kan thlirdan ( world view) pawl hi kan umnak hmun , khua le ram zirin ( santiluan) thlengh kan tul a si.\nCT-11. Nu le pa le ca siartu pawl na cah duh mi\nTNP-11. Fate pawl hi sumtuahnak ding hmun tha bik a si. Curuangah kan fate pawl hrangah na sumsaw, na caan le thlacam nak thawn investment tuah cio uh si ti mi cah ka duh. Cule Sunday school (CE) hi department pakhat vek men in ruat loin thlarauhlo kainak hmun ( Mission field) thupi zet pakhat asi ti khal cah ka duh.\nCT-12. Nauhak hmaiton thusuhnak ( interview) na tuah nak ah na hmuhton mi pawl in sim thei pei maw?\nTNP-12. Nauhak ( Kawlrammi) 400 lai hmaiton thu suh nak ka hmuton mi pakhat cu kan fate pawl tampi cu thinlung khuaruahnak lam an dam lo. Thinlung lam natnak ih pianhmang ( sings) pawl cu 1.Mah le mah zum ngam aw lo nak ( lack of self- confidence) 2. Ningzak/tihhrut nak (shy. ) 3. Mah le mahh duh awk lo nak 4. Nu le pa angtai duhnak 5. Rualpi kom duh lo nak 6.Mithmai thimnak ring ring 7. Thanau/ sickpiat nak pawl an si.\nCT-13 Christian Educación ( CE )kan ti mi cu ziang a si?\nTNP -13: CE ti mi cu Nauhak zirnak ( Sunday school) tinak lawng a si lo. Nu Pa karlak pehtlaih awk dan, Nu le pa le fate lehtlaih awk dan , Fate pawl kilkhawidan le Bible in zirh mi Zumtu pawl ih nuntu kawsak dan ( Christian life) ah zirh a thupi tuk tin ka hmu.\nCT- 14: Chinmi hrangah teh ziangtin hmalak na tum?\nTNP-14: Ka thei tawkin hmailam-ah Chinram siseh ramsung ram leng ih tlawngkai duh hrangah (Seminar) tuah sak vivo ka tum, Cu le (Conseling Center) tuah ka beisei, Kan Chinmi faate,mino ramsung um pawl USA ah (University) kai thei nak ding hlawsak ka tum.\nCT -15.Mipi kan theihtul mi ih na ruah bikmi,Most important for me.\nTNP -15:Biakinn le khawlengah Pathian hnatuannak ka hlawhtling zet nan ka innsangah Pathian hna ka ttuannak ka hlawhtling lo hnak cun ka innsangah ka nupi, ka faate pawl hnenah Pathian hna ka ttuan nak hlawhtling ih Biakinn le khawlengah Pathian hna ka tuannak hlawhtling lo kha ka hril sawn. Ka hrangah cun, ka innsang, ka kawhhran le ka Sunday school nauhak pawl hi Pathian in pek mi ka mission hnattuannak ding hmun thupi bik a si.\nCT-16:Mission na hmuhdan?\nTNP-16: Thleunak a um lo nak hmun le ram.Curuangah na innsangah tleunak a um hrih lo a si ah cun na innsang cu nangmah hrangah na misión field a si. ka fate pawl thinlungsungah tleunak a um hrih lo a si ah cun ka fate pawl cu keimah hrangah ka ramthim tuannak ding hmun (Misión Field) tumbik a rak si. Kan innsang ah thleunak a um lo asiah cun ka innsang cu keimah hrangah ka mission field a siNa um nak address le contact number in sim thei pei maw?\nCT-17: Na umnak Address le contact number in sim thei pei maw?\nTNP-17: Sim thei ee. 1645.West Walnut Lawn St. 313. Springfield MO 65807 Phone: 617-610-1704 Email: tnpiang@gmail.com\nCT-18 : Na manlo le na tlawngkai nak siseh na hnatuannak caan ol neilo lai caan ih thusuh nak in san ruangah kan lungawi, Chinmi hrangah siseh, Pathian ram karhzai ter tu ah Pathian lo hmang vivo hram seh.\nNTP-18: Hi vek thusuh nak in nei hi ka lungawi tuk, Pathian rem a ti le mipi theihtul mi ngan le sim vivo ka tum ding, Nan nih khalin thlacam nak thawn in ram mang hram dingin zangfah ka lo dil hai.. Lungawi..Thian Nun Piang Phaizawl.\nInterview tuahtu- Lal Eng Zau\nAmerican Idol Ih Tel Elizabeth Thiam Hmaitonnak


Covid-19 Volunteer An Kai, A Nunnak Hrang Thinphang Um – Meifar\nYangon, Sanchaung Township, Mong / Taung veng sungih um tlangval kum 17 mi Maung San Ye Htut cu bomb puak thuhla ruangah rinhlelnak in August 28 zan ah an kai. A innsang pawlin an pehtlaih thei nawn lo ruangah a nunnak hrang an thinphang tuk.\nA innsang pawlin “August 28 zan nazi 11:00 ah an ra kai, ralkap pawlin bomb puak thuhla ruangih an kaih thu an rel. Ralkap pawl an rat tikah inn ah arak um lo, inn ah aum lo ruangah hmun dangah a relh tinak a si lo.\nMibawmtu a si ih zung ah aum ringring, May thla ihsin inn ah aum tuk nawn lo ih mibawmtu hna a ṭuan. PPE kor hruh in mithi ruak a thiar ṭheu, Covid-19 positive pawl a tuamhlawm ih zung ah aum ringring.\nAn inn ah ralkap pawl an um ih a nu cu thu an sut rero, cutin thu an sut laitak ah arun phone ih long speaker an onsak. A nu thawn an biakawk laiah ralkap in “Maung San Ye Htut na si maw?” tin a sut thutthi ih “Si ee” a ti. Ralkap in “Na silen inn ah ra tlung hngal aw, na ra tlung lo asilen na nu hi kan kai ding” a ti.\nInn ah ava tlung hngal ih an rak kai, a nulepa khal Sanchaung No. 24 Police Station ah an hruai ve ih a thaizing August 29 ah an suahsal, a zingah a nulepa cu Sanchaung No. 24 Police Station ah an va fehsal ih an fapa cu arak um nawn lo.\nRalkap in Shwepyithar thusutnak hmunpi ah an kuat thu arak sim thei. A innsang pakhat in “Kan seherh tuk, bomb puahnak ah a tello. Mibawmtu mino cu diklo zetin an ra kai. Kan pehtlaih thei nawn lo, Shwepyithar ah teh aum ngaingai kem maw ti kan thei lo.\nA umnak khal kan thei nawn lo ih kan thinhar tuk, kum 17 khal a kim hrih lo ih a thlaṭem zet ding. Tui caan ah ziangtluk in a thinhar ding, bomb puahnak ah a tello nan tel a ti hlanlo an vuak, velh, hringhronak ruangah ziang a cang ding. Ni 3/4 liamzo ah ralkap pawlin mithi ruak cu ting 10 in an tlensuahter timi thuthang kan thei ih hivek dinhmun kan thleng ve pang ding tin kan thinhar tuk. Tutiang kan pehtlaih thei hrih lo” a ti.\nBomb Puak Ah Nauhak Pakhat Ih Kut A Bul


PART VI: THUTHIANGHLIM KENKAWH DAN LE FINKHAWM DAN - Hre Mang\nPART VI: THUTHIANGHLIM KENKAWH DAN LE FINKHAWM DAN\n(Canonicity and transmission of scripture)\nThuthianghlim finkhawmdan (Canonovity) timi cu Bibal hi Pathian thawkkhummi asi ti ziangtin an theithei ih an finkhawm? Cuitlunah a tu ih kan hmanmi Baibal bu 66 hi ziangtin a ra suak? Ziangruangah Pathian thawkkhummi tutak asi tiah an pom? Thildang sakhuanak thu hla an nganmi pawl hmuah ziangruangah an hnawng? Tui kan hmanmni cabu pawl lawng hi Pathian thutak vekin ziangtin an rak pom timi thu asi. Curuangah, a tu ah kan hmanmi bu 66 pawl cu thutak asi tiah ziangtin an rak pomih an fin khawm tiah kan zoh tlunah ziangruangah cabu dang an nganmi thenkhat pawl an rak hnawng timi thu khal kan zoh ding.\nCanon timi cu "tehfung" tinak asi ih Greek tong ihsin a rak mi asi. Nunnak tehfung ti simnak khalah hmantheih asi ih leitlun fimthiamnak thu tehfung khalah hman thothomi tongkam asi. Kal 6:16 ah Paul in nun kawsakdan tehfung thu simnakah a hmang. Kawhhran pupa pawlin Thuthiang hi nun khawsakdan tehfungah an rak hmang. Ziangruangah tile Thuthiang cu an zumih an zumnak le an tuahnak ziangkim thutak tehfungah an rak hman ruangah asi.\nCuitlunah 'tehfung" timi cu a umzat tehnak khalah hman asi. Curuangah tui kan hmanmi 'tehfung' timi tongkam hi Thuthiang tehnak fung khalah hman asi. Alexendria ih Bishop Athanasius (AD 350) kha himi tongkam hmang hmaisa bik tu in a lang.\nCuruangah tui kan hmanmi Baibal bu 66 hi ziangtin Pathian thutak, Pathian thawkkhummi asi ti an thei ih thutak vekin an rak kenkawh timi thu a hnuailam vekin tarlang asi.\nI. Thuthianghlim kenkawhdan le finkhawmdan a dawtdawt\nA. Pathian thawkkhummi asinak\nThuthiang hmuahhmuah cu Pathian thawkkhummi asi ih Thlarau Thianghlim kaihhruainakin milai hnenah pekmi asi (II Tim.3:16).\nKamsang pawlih rawngbawldan tlangpi cu Pathian in an mah hmangin milai hnenah thu a sim ding ti asi. Exo.7:1 nak hi thuthimnak tha zet asi. Moses khan tongkam thiam lo ka si ati, asinan Aaron kha Moses bawmtu dingah Pathian in a pek. Cu tikah Moses ih rawngbawlnak kha hmun tampi ahcun Aaron in a bawmin thu a sim sak ko ding. Sihmansehla, Pathian in Moses hnenah mawhphurhnak a pek ih ziangkim cu Moses hmin in tuahsuak asi ringring vekin, Pathian in milai hmangin milai pawl hnenah thu asim tikah milai tongkam in a suak nan Pathian in milai pawl cu hmanrua ah a hman ruangah an thu simmi pawl cu Pathian thu tiah zum asi.\nB. Milai in Pathian Thuthianghlim pawl cu an thei\nPathian thu cu milai in cabu sungah ngan in milai hnenah theihter asi tikah a theitu pawlin Pathian Thuthianghlim a sizia an thei. Thuthimnakah, Moses kha tlangpar ihsin a rung tum tikah Pathian thu kha Israel mi pawl hnenah a theihter haiih Isreal mipi pawlin "Lalpa in asim zo mi pawl hmuahhmuah kan thlun dingih kan tuah ding" tiah an ti (Exo.24:3,4,7). Hmundang khalah Pathian in Moses hnenah a theihter mi thu pawl kha Moses in ca sungah a ngan ih mipi a theihter tikah mipi pawlin Pathian thu a sizia an theithiam. Cuvek thotho in Thuthlungthar khal kha Dungthluntu pawlin Pathian thu an sim ih ca an ngan tikah mipi pawlin Pathian thu asi ti an theithei (I The.2:13).\nHi tawkah kan theihthiam dingmi cu Pathian in kamsang pawl hmangin a milesa pawl hnenah thu a sim tikah Pathian fa le pawlin Pathian hnen ihsin a ra mi Pathian thutak a sizia an theithei ih an zum. Baibal cabu sungih thutak pawl hi Baibal sungah an ngan ih an rak telh ruangah Pathian in a thawkkhum hai ih thuneihnak an nei asilo. Pathian in a thu cu milai hmangin milai hnenah a theihter hai mi asi sawn. Pathian in kamsang pawl hmangin a thu cu milai hnenah a theihter ih cabu sungah an ngan ter mi pawl cu Pathian fa le pawlin Thuthianghlim a sizia an thei ih an zum. Cuticun, Pathian thutak cu upatnak thawn an zum ih an thlun. Baibal sungah bu 66 lawng a umnak cu Pathian in hihmuah hi milai in Amah an pehtlaihnak hrang lamhmuhtu dingah a tawk a ti ruangah asi.\nC. Milai in an finkhawm ih an kenkawhdan\nTui kan neihmi kan Bibal bu 66 hi voikhat te ah pekmi an si lo. Tikcu reizet (kum 1600) sungah tuahsuakmi asi. Asinan, Pathian fa le pawlin sankhat hnu sankhat Pathian thu cu an theiih an kilvengin an kenkawh ringring.\nThuthlunghlun cabu pawl hi Pathian fa le pawlin bu khat hnu bu khat ziangtinThuthianghlim sungah an telh, ziangtin thutak asi tiah an thei ih an kilkhawi in an kenkawh ti simtheinak a um. Moses ih ca nganmi pawl cu Pathian thu a si tiah mipi pawlin an theih vekin Puanthlam sungih Thukam kuang kiangte ah an ret (Daan.31:26; II Siang.23:24-25; Joshua.24:26). Samuel in siangpahrang ih covo le tuanvo pawl kha cauk sungah a nganih hmun thianghlim ah a ret ( I Sanu. 10:25).\nKamsang dang pawlin kamsang dang nganmi thuthianghlim pawl cu Pathian thu an sizia theihtiamnak dingin simmi an nei. Thuthimnakah, Maikhah in Isaiah ngan mi thu a sim (Mai.4:1-4 : Isai.2:2-4). Daniel in Jeremiah ih thu simmi pawl kha Pathian thu asi tiah a sim (Dan.9:2; Jer.25:11)); Ezara in Hakai, Zechariah le Jeremiah ih simmi thu pawl kha Pathian thu asi ti a thei (Eza.1:1;5:1). Cun, Nehemiah le Zechariah in kamsang dang pawl thu kha Pathian thu a sizia an thei ( Neh.9:30;Zech 7:7,12). Cuticun, Pathian thupek vekin ngan mi thu pawl cu tha zetin ret le kilkhawi an si ti a fiang (Dan.9:9; Deu.17:18).\nThuthlungthar Baibal cabu pawl hi Dungthluntu neta bikin thuthiang a ngan theh hlan hmanah khawnkhawm ih retthat an si ti a lang. Thuthimnakah, Piter in Paul ih cakuat pawl thu asim (II Pit.3:15-16).\nA tui kan hmanmi Thiuthlungthar Pathian Thuthianghlim hi ziangtin cabu pakhat ah an rak tuah ih Pathian thawkkhummi asi ti ziangtin an rak pom ti kan zoh fiang hnik pei. Thuthlungthar cabu pawl cu ziangtin Pathian thawkkhummi asi ti an rak pomnak kan zohhlan ah Pathian thutak in dodalnak a rak tonmi pawl kan zoh hmaisa ding.\nA. Thuthlungthar cabu pom le kenkawh asinak dingah a daltu pawl\nJesu a thih le a thawhsal hnu ah Dungthluntu pawl cu thuthangttha kenkawhtu an rak si. An theihmi thuthangttha cu an kaa in anmah rori in an sim ruangah Thuthangttha cabu an rak ttul tuk lo tluk a si. Cuticun AD 60 tiang hrawng ahcun Thuthangttha cu cabu ah ngan ttul ciamco tuk hrih loin a lang. Ziangruangah tile Rundamtu Zesu kha mit ih hmu tu le a thu rak dawngsawngtu rori an damlai ih anmah in thuthangttha cu an sim sawng vivo tikah cabu an ttul tuk lo ah a cang. Asinan a dunthluntu pawl cu kumkhua leitlunah an nung thei ve lo vekin Zesu in an hnenah thuthangttha a zirhmi le a theihter mi pawl kha a ra lai dingmi milai pawl hrangah cabu ah tuah in ret tthat a ttul.\nDuntluntu pawl san laiah ca in si loin kaa ih sim hi an rawngbawlnak bik a rak si. Thuthlunghlun san lai ihsin ca ngantu le danthiam pawlin Jews nunphung le sakhua daan pawl cu mipi hnenah kaa rori in phuang in zirh awknak cu an hmang tlangpi mi a rak si. Ewert in Jews pawlin ziangtin an nunphung le sakhua thuanthu pawl an rak zirh aw in an sim aw sawng timi thu a simnak ah hitin a sim: Jews miphun pawlin ca ih nganmi siar hnakin zirhtu pawlin an thu le hla pawl cu zohloin (byheart) an thei thluh ih cuticun mipi tawn khawm awknakah an rak zirh awk ttheu mi asi. Cuticun zokhal an nunphung le sakhua thu le hla a thei duhtu pawl cun an hruaitu pawl zirhmi cu an thinlung sungah thei thluh thei dingin an rak zuam awk bik mi asi. Cuvek thotho in Thuthangttar khal kha milai kaa in an rak sim ih an rak zirh sawng aw vivo asi ti cu el ding a um lo.\nAsinan Khrih dungthluntu pawl an thih hnu, AD kumzabi pakhat lole pakhat leh a hrek hrawng ihsin Thuthlungthar cabu ngan mi pawl kha an rak ngaihven thawk in an hawl suak vivo. Ziangruangah tile Zesu kha mit rori in a hmu tu le a kai rak thluntu pawl an um nawn lo tikah Dungtluntu pawlin kawhhran pawl hnenah thuthangtha an rak sim mi le ca an rak kuat mi pawl kha an finkhawi vivo sal. Cuticun, Thuthangttha pali pawl kha Zesu'i rawngbawlnak ca ngannak asi vekin zumtu, Zesu Khrih kha mitin a rak hmu ban nawn lo tu pawlin Khrih thu le a zirhnak thu an zirnakah le Dungthluntu pawlih ca ngan mi pawl kha kawhhran haihruai awknak, nunnak thlakthleng awknak le an zumnak ih lamhruaitu ah an hmang.\n2. Kawhhran zumtu pawl kha Mediterinean ram tthen pawlah an darh aw\nThuthlunghlun san laiih Jews pawl vek si loin AD kum zabi pakhatnak ih zumtu, khristian pawl cu hmuntin le ramtinah an rak darh aw celcel. Curuangah Thuthangttha cabu le Dungthluntu cakuat ngan mi pawl kha kawhhran tin a fehsuaknak dingah tikcu rei zet a duh ttheu. Ziangruangah tile kha lai ah cakuatnak khawl ttha ttha an rak neih lo ruangah cakuat le cabu pawl kha duhzatzat olaiten suah a rak theih lo. Curuangah hmun hrekkhatah Thuthangtha bu hrekkhat a thlengih hmun hrekkhat ah a dang hrekkhat lawng a thleng ttheu. Cuticun Thuthlungthar bu 27 pawl hi hmun hrekkhat ahcun khuimi pawl hi Pathian thawkkhummi thuthangttha an si ding tiah an rak el awk ttheunak asi. Hmun tthenkhat ih kawhhran misa hrekkhat pawlin cabu hrekkhat pawl hi voi tam deuh an rak siar ngah ih a dang zumtu hrekkhat pawlin bu dang pawl kha voi tam deuh an rak siar ngah ttheu. Curuangah hmun khat le hmun khat zumtu pawl lakah an ngainat cuangmi le an theih nal cuang mi Pathian thu kha a rak bang aw lo. Thuthlungthar bu 27 pawl hi a rak hmu hmaisa biktu pawlin Pathian thawkkhummi Thuthianghlim asi tiah an rak pom cio nan vio le khatah a bu 27 ten kawhhran pakhat le khua pakhatah a rak thleng thei loih khua pakhat le kawhhran pakhat in bu hrekkhat kha Pathian thawkkhummi vekin an rak pomih an rak siar lai ah khaw dang le hmun dangih a ummi zumtu khristian unau pawl cun bu dang pawl kha an rak hmu ih Pathian thawkkhummi tiah upatnak thawn an rak hmang. Cui tlunah an san lai ah lamzin pehtlaih tawnnak tthat lo ruang khalah khua pakhat le pakhat ih a ummi zumtu unau pawlin ziangvek cabu pawl kha Pathian thawkkhummi Thuthianghlim asi tiah Thlarau in a theihter hai ti thu an thei aw lohli thei lo ttheu. Cutikah kawhhran pakhat le pakhat hnenah Thlarau Thianghlim theihternak vekin Pathian thutak an co mi hlawm awknak ah khua a tlai ttheu. Cuticun tikcu ziangmawzat hmuntin le ramtin a feh suak hnu ah tui kan hman mi Thuthlungthar cabu 27 pawl hi Pathian thawkkhummi thuthianghlim asi tiah an rak pomih an rak nemhnget. Kum zabi 4 AD hrawng ahcun zianghman el awk ding um loin tui kan hman mi Thuthlungthar bu 27 cu Pathian thawk khummi thuthlainghlim asi tiah an rak pom thelpthlep.\nB. Thuthlungthar bu 27 pawl kha Pathian thawkkhummi thuthianghlim an si tiah nemhnget dingah le tehfung thawn khuimi cabu pawl kha Pathian thawkkhummi an si ti zohfel a ttulnak thu\nThuthlunghlun kha famkim zetin cekfel, kilkhawi, finkhawi le kenkawh a siih Grik tong in an leh tlunah khawm awknak tinah Pathian thu vekin an hman ttheu ruangah Thuthlungthar khal cuvekin tuah a ttul ve asi tiah kawhhran milesa pawlin an rak thei. Kawhhran thawh pek te ihsin thuthluhnghlun cu kawhhran thuthianghlimbu a rak si.Thutthimnakah, Peter in thu a sim tikah a hman mi cang 27 sungah cang 20 cu Thuthlunghlun sung ihsin a lakmi an si (Dung. 2:14-40). Cuvek thotho in Paul in Antioch ah thu a sim tikah cang 26 a simmi sungah cang 9 cu Thuthlunghlun sung ihsin a lakmi asi. Cuticun kawhhran hram thawh pek te ihsin Thuthlunghlun cu kawhhran hruai awknakah an hmanmi Pathian thuthianghlim bu asi ti kan thei thei. Curuangah Pathian in a fapa Jesu Khrih hmang in mailai hnenah thuthangtha a tarlangmi le Dungthluntu pawl hmangin thuthianghlim milai hnenah a theihter mi pawl cu cabu pakhat le leitlun ro thil vekin ret tthat a ttul a i tiah kawhhran hruaitu pawlin an rak thei.\n2. Mipi in Thuthlungthar kha kawhhranah an rak hmang\nKawhhran a thawh pekte ihsin khawm awknakah Thuthlunghlun sungih daan le kamsang pawl cangan mi an siar vekin Thuthlungthar pawl kha an siar ttheu. Thutthimnakah, Paul khalin kawhhran hnenah ca a kuat mi kha kawhhran hmin a tarlangmi kawhhran pakhat lawng si loin zumtu unau dang pawl hnen khalah siar ter vivo dingin thu a cah hai (I The.5:27). Cun Kolosian pawl hnenah ca a kuat mi kha Laodician ih a um mi zumtu unau pawl khal siar ter ve dingin thu a cah hai (Kl. 4:16; Thu.1:3).\nCuticun Thuthlungthar cabu pawl kha Pathian thawkkhummi thuthianghlim an si ti an theih tikah Thuthlunghlun pawl thawn hmunkhatah an ret hai. Cule kawhhran tinte in anmah te cauk neih cio an duh ih an neih hrih lo mi khal an hawl khawmih Pathian thawkkhummi thuthianghlim asi ti an theihmi pohpoh cu khawng khawmin hmunkhatah an ret khawm. Cuticun kawhhran pakhat cio in anmah le thuthianghlim bu cio cu an rak nei (II. Pet.3:15-16).\nKum zabi pahnih le a hrek (2 1/2 AD) hrawngah Aisa ram tthen hi Pontus (Tulai san ih Turkey) khua ah Marcion timi sakhua lam fehsual pa a rak um. Amah cu Jews pawl daan duh lo tu a rak siih Thuthlunghlun le Thuthlungthar hrekkhat pawl kha tanta in amai duhzawng cabu pawl lawng kha a lak khawmih amai duhzawng Thuthianghlim cabu hran te a rak tuah. Marcion cun Thuthlunghlun Pathian le Thuthlungthar Pathian cu an bang aw thei lo asi tiah a rak ti. Paul lawng kha Khrih dungthluntu pawl lakah mi rinum a siih mi dang pawl cu lalpai zirhnak pawl kha an feh sual pi asi tiah a ti. Cule Luke khal hi Jews pawl ih nunphung le sakhua daan ihsin a luat bik mi asi vekin a ca ngan mi pawl cu a pomsak. Curuangah Paul cakuat ngan mi (I & II Timothy tello) le Luke ih ngan mi cabu pawl lawng kha Thuthianghlim tiah a rak pom (AD. 140 ih a tehfung vekin). Cuticun a duh lo zawng hmuahhmuah cu a Pathian thutak tiah a pommi sung ihsin a hlawn thluh. Luke Thuthangtha sungih Thuthlunghlun thawn a peh par aw mi, John tihnimtu ih rawngbawlnak, Zesu in thlemnak a tuarnak thu pawl kha cubu sung ihsin a hlawn hai. Cuvek thotho in Kalatian cakuat sungih 3:6-9, 15-25 pawl khal kha Abraham le Jews daan thu pawl a tel ruangah Pathian thuthianghlim sungah a telh duh lo. Cuitlunah Rom cakuat sungih Isreal pawl thuanthu umnak pawl kha a hlawn hai ih amai duhzawng te lawng kha khawn khawm in ca bu hran te a tuah.\nMarcion in cuvek in thil a rak tuah ih Pathian thutak a rak lak tthen kha thilttha lo zet asinan khatlamah kawhhran pawlin an pommi thuthianghlim bu pawl kha felfaiten finkhawi dingin tha a rak pe sawn. Marcion in cutin Pathian thutak a lak tthen hlanah kawhhran khrihfa zumtu pawlin ziang cabu pawl kha Pathian thawkkhummi an si ti an rak thei thluh zo. Asinan cuvekin Marcion in a lak tthen tikah mi hrekkhat an lung a buai ih kawhhran in an Thuthianghlim kha felfai ten an tehfung thawn an zohtthat ih an kilkhawi tthat a tul asi ti an thei. Curuangah kawhhran pawlin Pathian Thuthianghlim tiah an pom mi pawl kha tthaten an kenkawh ih zianghman rin hlelhnak le thinnuam lo nak um loten Pathian thuthianghlim cu an zumnak le sakhua biaknak lam hruaitu dingah an finkhawi a ttul.\nMi hrekkhat ca ngantu pawlin an sakhuanak lam ih anmai mimal zumnak le ruahnak pawl kha a Dungthluntu pawl hmin asilole mi pakhatkhat hmin hmangin ca an nganih kawhhran zumtu khristian unau pawl lakah khuimi bik hi Pathian thawkkhummi thuthianghlim an si ti theihtheih lo ding khawpin ca ngan mi a phunphun an nawk celcel. Curuangah zumtu zovek khalin thutak an thleidan theinak dingah le rinhlelhnak um loin an nunnak lamhruaitu ah an hman theinak dingah kawhhran Pathian thawkkhummi Thuthianghlim cabu pawl kha finkhawm in an kilkhawi tthat a ttul. Culai ah an hnuailam ih can ngan mi pawl hi an lar zet:\ni. Epistle of Barnabas (AD. 79) (Barnabas ih cakuat)\nii. First Epistle of Clement (AD. 79) (Clemment ih cakuat pakhatnak)\niii. Shepherd of Herman (AD.115-140)\nvii. The Act of Paul (AD. 170) (Paual ih tuahnak)\nMidang hminsang ih ca ngan mi pawl hi AD zabi pahinhnak ihsin pali karlakah an lang tamzet. Hivek ca an ngannak san cu a thlangpi thu in thu pahnih a um. A pakhatnakah, Zesui nunnak, rawngbawlnak le thuanthu pawl hi Thuthianghlim sungah a famkim in ngan thluh asilo ruangah a thei bettu an um ding ti ruatin mi hrekkhat in ca an rak ngannak asi. Anmai suangtuahnak pawl kha thudik vekin mi pakhatkhat hmin hmangin thuanthu an rak phuah ih an rak ngan ciam co. A pahnihnakah, an sakhua lam thu an zumnak le an ruahnak pawl kha mi thlunter, midang zirh an duh ruangah Zesu’i zirhmi pawl kha Dungthluntu pawlin an nganmi vekin Dungthluntu pawl hminsang in ca an rak ngannak asi.\nHarrison in a sim dan cun, kawhhran pawl cu cuvek ca ttha lo lak ihsin an ralring zet. Origen cun " Kawhhran pawl cun Thuthangttha ( Zesu’i thu hla le zirhnak pawl ngannak) buli kan neiih fehsual (heretics) pawl cun bu tampi an nei" tiah a rak sim( AD. 185-254).\nHivek ca ngantu pawl thinlung le ruahnak a rak luattu ruahnak pakhat cu Gnosticism (Theihnak cu ziangkim asi timi ruahnak ihsin a suakmi fehsualnak), Dualism (Pathian cu a thianghlim ih leitlun le tisa cu a bawrhhlawh asi timi ruahnak ihsin ruahnak sual a suak mi) pawl ihsin a suakmi ruahsualnak asi. Pathian cu a thianghlim ih leitlun le tisa cu a thianghlim lo ruangah Pathian cu tisa thawn dai aw thei le hnawmhnawih aw thei asi loih theihnak lawng in rundamnak kan co thei tiah an zum. Curuangah Zesu ih Pathian sinak khal an pom loih milai rundamnak thu khalah Khrih in a zirh lo mi vekin lamzin dang pi in an zum.\nHivek zirhnak pawl hin khristian thurin tlangpi pawl cu an hnawngih milai sinak, sual le rundamnak thu pawl an zirhnak khalah Baibal in a zirhmi a kalh thluh. Curuangah kawhhran in hivek zirhnak pawl a do a tulih zumtu pawl cawkbuai lo dingin a thiarfihlim thei a tul.\ni. Thomas ih thuthangttha\nvi. Protevangelium of James\nxi. Nicodemus thuthangttha\ni. I Apocalypse of Paul ( Paul thupuan)\n"Diocletian ih lalkum kum 9 nak March thla ah lal thuasuah a suah ih biak inn pawl kha siatsuah thluh ding, thuthianghlim ngannak cabu pawl khal meisa ah ur thluh ding, kawhhran upa ttuan pawl khal zianghman canvo an nei thei lo ding, cuitlunah mai insangih a um men pawl khal an khristian sakhuanak an tlansan lo asile nasa zetin hremnak an tuar ding." Cumi lal thusuah a suak hnu rei lo te ah kawhhran upa pawl hmuahhmuah thawng inn ah thlak ttheh ding ti mi thusuah a suak lala. Cule thawng inn sungih an um laiah an khristian sakhuanak tlansan dingin a phunphun in hrem an si ding tiah an thusuah cun a sim bet.\nCuvek dinhmun ruangah khawhhran zumtu pawlin Pathian thawkkhum mi Thuthianghlim kha tthaten retin lalsual pawlin an siatsuah thei lo nak dingah finkhawi ding mawhphurhnak an nei.\nC. Thuthlungthar pawl kha Pathian thawkkhummi Thuthianghlim asi ti an theihtheinak thu tlangpi pawl:\nKum zabi pahnihnak (AD) hnu lam ahcun Thuthlungthar cabu pawl kha Pathian thawkkhummi vekin kawhhran upa pawlin an hmangih an ca ngannak le Pathian thu an simnakah an hmang thluh cio. A hnuailam ih ca nganmi pawlah hin Thuthlungthar sungih thu pawl Pathian thu vekin an hmannak kan hmu thei.\nA hnuailam ih tarlangmi pawlin Thuthlungthar Pathian Thuthiamnghlim pawl kha ziangtin bu khat hnu bu khat Pathian thusuak asi ti an rak pom timi a langter\nHimi kum zakhat sung ahhin Dungthluntu pwl thei tu pawlih ca ngan mi khal rak ngan thluh an si zo. Khrih dungthlun hleihnih pawlih ca ngan mi khal zapi theih an si zo ih anmah (Dungthluntu) thei tu pawlin an thu hla an simnak le ca ah an ngan mi pawl khal a famkim zo.\nDunghtluntu Peter in Paul ih cakuat pawl kha finkhawi in a um thu a sim, ( II. Pet. 3:15-16).\nRome khua kawhhran hruaitu pakhat dinhmun in Korin khua ah ca a kuat ih Mathew, Roman, I Korintian, Hebru, James cabu pawl lak ihsin tongkam pawl Pathian thu vekin a hmang.\nIgnatius hi Anticoh khua ah a pahnihnak bishop a ttuan ti lo cu a thu hla rel ding tam kan thei lo. Amah hi Empiror Trajan ih lal lai ah Martar tuar ve mi asi. Ignatius hin Paul cakuat pawl, Mathew le John thuthangtha pawl kha a thei ih a duh in a ngaina zet hai.\nDungthluntu pawlih hnatuannak thu nganmi tiah mi tampi in a thlangpi thu in an theihmi himi ca ngantu in Mathew le Luke Thuthangttha le Thupuan cabu sung ihsin a ca ngannak ah tampi hman mi a nei.\nHimi ca ngantu in Mathew, Rome, I & II Korintian, Ephesian, I & II Timothy, Titus, I & II Peter pawl hi Pathian Thuthianghlim vekin a hmang hai.\nLyons khua ih bishop ttuan mi Irenaeus (140-203) in a sim vekin, Papaias cu Smyrna ih bishop a si. Cule Polycarp ih rualpi a siih Dungthluntu John ih thu simmi rak thei tu asi. Central Asia ramtthen, Hieropolis khua ih bishop a ttuan lai ah hitin a sim, Mark cu Peter ih tonglettu asi ih Mark Thuthangttha ngan tu asi. Cule Mathew in a Thuthangttha kha Hebru tongin a ngan. John in Thuthangttha a simmi khal a thei ih I John le I Peter sungih thu pawl kha a ca ngannakah a hmang asi.\nDungthluntu John ih kaihhruai mi a rak si ih Smyrna (Western Asia ram tthen) khua ah bishop a rak ttuan. Anih in Philipian zumtu pawl hnenah ca kuat a rak ngan tikah Mathew, Luke, Dungthluntu pawl tuahnak, Rome, II Koritian, Kalatian, Philipian, Kolosian, II Thesolonika, I Timothy, Hebru, I Peter, I John le II John thuthianghlim pawl thu a theihnal zet thu asim.\nA ca sungah kan hmuh thei vekin ca ngan tu in Mathew, Ephesian, James, II Korintian, Philipian, I Thesolonika, Hebru, I John le Thupuan cabu pawl a theihfiang zet thu asim.\n10. Justin Martar (140 AD)\nA ca ngannakah Mathew 2 , Luke, le John thuthangtha sung thu pawl a telh cih mi a um. Cuitlunah Dungthluntu pawl tuahnak, Rome, I Korintian, Kalatian, Ephesian, Kolosian, II Thesolonika, Hebru, I Piter le Thupuan pawl tla fiangzetin a theih thu a sim.\nMarcion hi fehsual pakhat cu a rak sinan Thuthlungthar cabu rak suah hmaisa bik tu pakhat asi ve ruangah a thusimmi pawl lak ihsin zir dingmi a um. Amah cu fehsual asinan Thuthlungthar cabu a lak khawmih cabu pakhat a tuah tikah Thuthlungthar sungah a tel mi pawl an um. Luke Thuthangttha le Paul cakuat pakua (9) (Rom cakuat ihsin II Theosolonika tiang le Philemon) pawl kha a pom ih bu dang pawl kha Thuthlunghlun thawn an peh zawm awknak ruangah a hnawn hai.\nValentinus hi Alexendria ah Gnostic fehsualnak zirhtu asinan a zirhnak ah Mathew, John, Rome, I Korintian, Kalatian, Ephesian, Kolosian cabu pawl kha Patian thutak vekin a hmang hai ih Dungthlun, I John le I Peter cabu pawl thu a theih thu khal a sim.\nb. Ziangtik canah Thuthianghlim cu phuahcawp ca le thuanthu satliah pawl lak ihsin an rak thleidang (170-303 AD)\nDunthluntu pawl san a liam hnu ah sankhat a liam lala. Dungthluntu pawl thu simmi rak theitu pawl khal an thi hlo thluh zo. Cutikah Khrih dungthluntu pawl thu simmi rak theitu le an thu hla a thei fiangtu pawl an um nawn lo tikah thu simtu midangdang thu simmi an theih sawngmi le ca an siar mi lawng asi tikah ruahdan ngaihdan bang aw lo a suak vivo. Culai ah mi hrekkhat in ca a phunphun an ngan vivo tikah mi tampi in an sakhua lam hruaitu thutak, Pathian Thuthianghlim pawl kha rinhlelhnak an nei thawkih an buai celcel. Cuvek thubuai lakah ca suah hrekkhat sungah Pathian thutak an pommi thu an simnak hrekkhat pawl kan zoh hnik pei.\nMilan khua ih Ambrosian Library ah kum 1740 ah an sar suak mi ca tlep fate asi. Thuthlungthar cabu pawl lakah ziangziang pawl kha Pathian thutak tiah kawhhran zumtu pawlin an rak pom ti asim fiang. Rome kawhhran pawlin Thuthianghlim ti ah an rak pommi cabu pawl thu a sim fiang lawng hman si loin cabu pakhat cio thu maltete a sim tel mi a um. Thuthlungthar Pathian thu tiah an rak pom asi tiah a sim mi lakah tulai protestnat kawhhran in kan hmanmi Thuthlungthar cabu hmuahhmuah, Hebru, James, le I & II Peter siar lo a tel thluh.\nIrenaeus hi Asia ramah Polycarp ih zirhnak hnuaiah a rak tthanglian mi asi. Orthodox zirhnak humhimtu a siih Gnosticism zirhsualnak pawl rak dodaltu asi. Rome khua ah rei lo te a um hnu ah Gaul khu ah bishop a rak ttuan. A ca ngan mi ah Thuthlungthar lak ihsin (Philimon, Hebrew, II Peter, III John le Jude siar lo) Pathian thutak vekin a hmannak kan hmu thei. Metzger in a sim dan vekin, Irenaeus cun Thuthlungthar pawl kha Thuthlunghlun vekin Pathian thawkkhummi thutak vekin a rak hmang. Harrison in a sim bet mi cu “Irenaeus khan Thuthlungthar cabu hrekkhat sung ihsin hnawn mi a neih thu kan thei lo”.\n3. Tertullian ( 150-223 AD)\nTertullian hi Carthage khua ah a rak um ih Pathian thu le dan thiam sangfilawr (lawyer & scholar) a rak si. Latin tongin ca a rak ngan ih a ca ngan mi pawl hi hmantlak zet an si. Amai ca ngannak ihsin Thuthlungthar hi "New Testement" “Thuthlungthar” tiah an rak kawh thawk nak asi. NT (Thlungthar) sung ihsin James, II Peter, II & III John cabu pawl siar lo cu Pathian thawkkhummi thutak vekin a rak hmang thluh hai.\nClement hi Alexandria kawhhran le sakhua zirh awknak tlawng pawlah hotu a rak si. A hnattuannakah Thuthlungthar ihsin Philimon, James, II Peter, II le III John siar lo cu Pathian thuthianghlim vekin a rak hmang hai.\nOrigen hi Alexendria khua ah a rak ceng bikih khualtlawng mi a rak si. Rome, Antioch, Ephesus, Athens le Arabia khua pawl hi a khual tlawnnak bik a rak si. Caaesarea le Palestone ram pawl khalah a rak ceng dah. Thuthlungthar pawl kha Thuthlunghlun dunglamah a rak ret hai ih Thuthlungthar cabu pawl thu el buai awk lai mi pawl kha a hranten a rak ret hai. Kawhhran zumtu pawl kha Mediterenian ram tthenah a rak tthen awk vekin Thuthlungthar ngan mi pawl kha kawhhran pakhat le pakhat kar lakah an hmandan le an neih mi cio a rak bang aw lo kha zianghman ruahhar ding a um lo. Origen in Tuthlungthlungthar cabu pawl mi zapi in Pathian thawkkhummi tiah an rak pommi pawl kha hmunkhat te ah a rak ret hai ih a dang thu sut awk buai mi (a ngan tu zo asi tile Pathian thawkkhummi asi maw silo tiah an el awk buai mi cabu) pawl kha a hran ten a rak ret khawm.\nZianghman buainak um loin mi zapi in an pommi pawl cu Thuthangttha buli le Dungthluntu, Paul cakuat pawl, I Peter, I John, le Thupuan an rak si. Hebru hi Alaxendria mi pawl cun Paul ih ngan mi asi tiah an ti. A sung um thu pawl cu Paul ih ruahnak le Pathian thuken pawl thawn a bang aw ko nan a tongkam hmandan ah Paul ih tongkam hmandan asilo. Cuitlunah khuihmanah Paul ih ngan mi asi tiah a simnak kan hmu lo. Curuangah kawhhran hrekkhat pawl cun an Pathian thawkkhummi thutak asi tiah an pom loih Oregin khalain a buai mi lakah a rak ret. A ngan tu taktak cu "Pathian lawngin a thei" tiah a rak ti. Origen in miin an buaipi mi le a fianglo mi ah a ret mi cabu pawl cu II Peter, II & III John, James le Jude cabu pawl an si.\nHimi kum zabi pakhat sung ahhin kawhhran pawlin khuimi le ziang cabu pawl kha Pathian Thuthianghlim le Pathian thawkkhummi an si tiah an zohhliah ih fiangfaiten an theih mi pawl kha Pathian thuthianghlim asi tiah an rak nemhnget bet. Cuticun Dungthluntu pawlin an rak ngan ta mi pathian thawkkhummi Thuthjlungthar cu an nemhnget ih kawhhran tiin Pathian thutak zumnak le sakhua biaknak lam hruai tu ah hman a si.\nEusebus hi Palestine ram, Caesarea ih bishop pakhat a rak siih kawhhran thuanthu theitu pakhat a rak si. Eusebius in Zesu Khrih san lai ihsin Constantine (313 AD) san tiang khristian pawl cangvaihdan a hailangih thuanthu a rak buatsaih. Dioletian in AD.303 ah Thuthianghlim bu pawl a rak ur thluh ih khristian pawl a rak hrem lai fangah a rak nungih Eusebus ih hnattuan suak mi kawhhran thuanthu bu (Ecclesiastical History) hi a thupi zet ih thuanthu bu dangah kan hmuh thei lo mi kawhhran thuanthu pawl tampi himi cabu sungah kan hmu thei.\nEusebus in khristian Baibal thuanthu pawl fiangzetin a nganih Pathian thutak tiah ziangzat pommi an siih zo ih nganmi pawl an si ti khal fiangzetin a rak tarlang.\nOregin vek thotho in Thuthlungthar hi tthenhnih ah a tthen ih a rak buatsaih. Zianghman sawiselnak um loin zo khalin Pathian thawkkhummi Pathian thutak asi tiah an pommi cabu pawl kha hmuhkhat te ah a rak ret hai. Mi zapi pommi lakah ( James, II Peter, II & III John, Jude, le Thupuan siar lo) tui kan hmanmi Thuthlungthar bu pawl hi an tel thluh.\nEmpiror (lal) Constantine (AD. 332) in ram a uk laiah Khristian sakhuanak kha tha a rak pek tikah Constantinople khua ah Eusebus hnenah Baibal bu 50 tuah dingin a rak fial. Cule Eusebus in Thuthlunghlun pawl le tui kan hmanmi Thuthlungthar bu 27 pawl telh in a rak tuah sak.\nCodex Sanaiticus caphek hi Sinai tlang hnuai ih um St. Catherine, Greek Ordthodxo pawl tlawng inn ah an sar mi asi. Kum zabi pali le a hrek tluk rei ihta an sarsuaksal mi a siih Baibal thuanthu hawlsuaknak ah a thu pi zet. Himi caphek sungah tui protestant pawlin kan hmanni Thuthlungtha bu 27 pawl le Barnabas ih cakuat le Shepherd of Herman timi pawl an tel.\nAthanasius hi Alexandria khua bishop a rak siih "Canonical" "tehfung" timi hmangin tui kan hman mi Thuthlungthar bu 27 kawmmi Thuthlungthar bu rak tawlrel hmaisa biktu asi tiah zum asi. Bruce in a sim dan cun Athanasius hi tui kan Thuthlungthar ih hman hman mi bu 27 pawl hi zianghman thleidang lole rinhlelhnak um loin Pathian thawkkhummi Thuthianghlim vekin a rak hmang hamisa biktu a si.\nJerome hi khristian thuthiam sangfilawr (scholar) pakhat a rak siih hmun dangdangah khual tlawng. Rome khua ih bishop Damascus in a dilnak vekin Vulgate tiah an kawhmi Latin ttongin Thuthianghlim a rak tawlrel. Vulgate Baibal sungah tui kan hman mi Thuthlungthar bu 27 pawl an tel.\nKawhhran tehfungin Pathian thutak asi tiah a pommi siarlo kawhhran sungah Pathian thu vekin zo hman in ziangthu hman siar lo ding. Tehfungin a pommi pawl cu a hnuailam Thuthianghlim bu pawl an si. Thuthlungthar ah: Thuthangttha buli, A dungthluntu pawl tuahnak bukhat, Paul cakuat (bu 13), Hebru pawl hnen cakuat (bu 1), Peter cakuat (bu 2), John cakuat (bu 3), Jude cakuat (bu 1), le John Thupuan (bu 1) pawl an si.\nCuticun, kawhhran tawn khawm awknak ah kawhhran palai pawlin khuimi pawl Pathian thawkkhum mi Thuthianghlim asi ti an hliakhlai ih kawhhran tehfuang thawn an tuah famkim zo ruangah kawhhran zumtu pawlin ziang cabu pawl kha Pathian biaknakah hman dingmi Thuthianghlim asi tiah an buai nawn lo. Kawhhran tawn khawm awknakin Thuthianghlim an tuah si loin Thlarau Thianghlim kaihhruainakin ziang cabu pawl kha Pathian thawkkhum mi Thuthianghlim an siin kawhhran tiin an rak hmang ti kha an zoh khawm hnu ah Pathian Thlarau theihternak vekin Pathain in zumtu pawl hnenah a pekmi Thuthianghlim pawl kha an finkhawm ih zumtu pawl kaihruaitu thuthianghlim vekin kenkawh le finkhawm asi.